Бойсун туманидаги “Хуршид” хусусий корхонаси цехлари 90 минг АҚШ долларилик илғор технология билан жиҳозланган. Бу ерда замонавий мебель жиҳозлари ишлаб чиқарилмоқда.\n— Иш қуввати юқори, тежамкор дастгоҳлар ёрдамида сифатли маҳсулот тайёрлаяпмиз, — дейди жамоа раҳбари Тойир Тўрақулов. — Ускуналарнинг афзаллиги шундаки, хом ашёдан деярли чиқит чиқмайди. Улар ёрдамида усталаримиз тахтани кичик ўлчамгача қирқиб олиш, силлиқлаш ва турли хил безаклар тушириш имконига эга. Жорий йилдан бошлаб мебелларимизнинг 50 фоизини экспортга чиқариш ниятидамиз.\nИш фаолиятини кенгайтириш масаласига ҳам алоҳида эътибор бераяпмиз. Жумладан, тикувчилик цехи ташкил этилиб, беш нафар коллеж битирувчиси бандлиги таъминланди. Айни чоғда улар мебеллар учун устки жилдлар, шунингдек, пардалар ҳам тайёрлашаяпти.\nМазкур рукндаги бошқа мақолалар: « Дастурий вазифалар ижроси\tҚорақалпоғистон Республикаси: Йирик лойиҳалар, салмоқли натижалар »


Донбасс учун жанг: Россиянинг «Б» режаси ҳақида нималар дейишмоқда?\nРоссия 24 феврал куни Украинага кирганда асосий мақсади Украинани «демилитаризация» ва «денацификация» қилиш эканини айтганди, яъни Украинани миллатчилардан тозалаш ва мамлакат ҳарбий имкониятини йўқ қилиш. Аммо иккинчи ойга ўтган уруш йўналиши ва мақсадлари ҳам ўзгариб кетди. Уруш бошланишига сабаб қилиб келтирилган икки мужмал ибора ҳақида бугун ҳатто Россия томони музокараларда гапирмай қўйди.\nУкраина нафақат Россия, балки бутун дунё кутганидан яхшироқ тайёргарликка эга бўлиб чиқди, шу сабаб ўзидан бир неча баробар қудратли Россияга қарши туриб беришни эплаяпти. Вазият шунчаликка бордики, Россия ҳарбийларини Киев атрофидан олиб кетишга мажбур бўлди. Чунки у ерда жуда кўп йўқотишларга учради. 7 апрелга келибгина Кремль расмий вакили Песков мамлакат урушдан катта йўқотишларга учраганини тан олди.\nДонбасс учун уруш\nҒарб разведка ташкилотлари Россия эндиликда бутун эътиборини Донбассни тўлиқ эгаллашга қаратиши ҳақида ёзмоқда. Худди шу разведка ташкилотлари Россия Украинага бостириб кириши ҳақида октябр ойида маълум қилганди. Шу боис улар тарқатган маълумотлар эътиборга молик. Хусусан, CNN билан суҳбатда бўлган разведка маълумотларидан хабардор америкалик мансабдорлар Россия 9 майга қадар Донбасс устидан тўлиқ назорат ўрнатишни истаётганини айтган. Россиянинг «Б режаси» айнан Донбассни тўлиқ эгаллаш экани ҳақида тобора кўп гапирилмоқда, Украина у ердаги ўз назоратида бўлган ҳудудлардан одамларни эвакуация қилмоқда. Донбасс учун кескин жанг кечиши тобора ҳақиқатга ўхшаб бормоқда.\nМаълумот учун, Донбасс деганда Донецк ва Луганск вилоятларининг катта қисмини ўз ичига олувчи ҳудуд тушунилади.\nШойгу анонс қилганди\n29 март куни 18 кун давомида кўринмай қолган Россия мудофаа вазири Сергей Шойгу омма олдида яна пайдо бўлиб, ҳисобот берганди. Шойгу Россияда «махсус ҳарбий амалиёт» деб аташ қабул қилинган урушда асосий вазифа бажарилгани, эндиги эътибор Донбассни «озод қилиш»га қаратилишини айтди. Шойгу урушнинг икки сабабидан бири бўлмиш «денацификация» босқичида қайси миллатчи тўдалар, Россия Киевдаги ҳукуматни эгаллаган деб ҳисоблайдиган қайси нацистлар ўлдирилгани ёки қўлга олингани ҳақида маълумот бермади. «Демилитаризация» босқичида Украина ҳарбий қудрати йўқ қилингани эса шундоқ ҳам кўриниб турибди. Айни дамда Украина ҳарбий кўринишда эмас, партизанчасига ҳимояланмоқда дейиш ҳам мумкин.\nИкки хил сценарий: ёки фақат Донбасс ёки Қримгача қуруқликдан коридор\nКиевни тарк этган Россия эндиликда Украина шарқида фаолликни ошириши деярли аниқ бўлиб улгурди. Чунки 9 май яқин, бу кун Россияда қанчалик катта дабдаба билан нишонлашлари маълум. Путин учун эса бу кун айниқса муқаддас ҳисобланади. Шу сабаб руслар айнан шу кунда урушдаги қандайдир ғалаба ҳақида эълон қилишни исташи тайин. Бу галги жангларда Россия икки мақсадни кўзлашини тахмин қилиш мумкин. Руслар ёки Донбассни тўлиқ эгаллашга ҳаракат қилади, ёки омади келса, ДХР ва ЛХРдан Қримгача қуруқликдан коридор ҳосил қилишга уринади.\nУлар учун Қримгача коридор ташкил қилиш идеал ғалаба бўлиши аниқ, аммо бу осон бўлмайди. Чунки бу учун бутун Азов бўйидаги шаҳарларни эгаллаш керак бўлади. Биргина Мариупол ҳамон таслим бўлмаётгани ушбу вазифа қанчалик қийинлигини кўрсатиб турибди. Россия Мариупол марказини қўлга олганини маълум қилди, Украина стратегик муҳим шаҳарнинг жануби-ғарбинигина назорат қилмоқда. Мариупол қўлдан кетиши уруш тақдирига жиддий таъсир қилади.\nРусларда янги қўмондон бўладими?\nCNN билан суҳбатда бўлган америкалик ҳарбийлар Россиянинг урушдаги муваффақиятсизлигига сабаблардан бири сифатида умумий операцияни бошқарадиган қўмондон йўқлигини айтган. Америкалик ҳарбийлар Россия Донбасс учун жангларга қўшинни бошқарадиган бош қўмондон тайинлашини тахмин қилганди ва афтидан бу ҳақиқатга яқин, чунки Россия қўшинларини «махсус ҳарбий амалиёт»нинг кейинги босқичида Суриядаги урушларда фаол бўлган генерал Александр Дворников бошқариши ҳақида хабарлар пайдо бўлди. Генерал Дворников Россия Жанубий ҳарбий округи бош қўмондони ҳисобланади.\nBBC билан суҳбатда бўлган ғарблик сиёсатчининг айтишича, Россиянинг ҳозиргача бўлган ҳаракатларида тарқоқлик кўзга ташланган. Дворниковнинг асосий вазифаси қўшинлар ўртасидаги бирдамликни таъминлаш бўлади. Суҳбатдошнинг айтишича, Дворников бош қўмондон бўлиши тарқоқликни бартараф этиши кутилмоқда.\nАлександр Дворников 1978 йилдан буён Россия армиясида хизмат қилиб келади. Армия генерали (генерал-полковникдан баланд, маршалдан паст лавозим) ҳарбий даражасига эга. Иккинчи чечен урушида ва Суриядаги урушда иштирок этган. 2016 йил Россия қаҳрамони унвони билан тақдирланган. Путин билан яхши муносабатда экани айтилади.\nКремль Сергей Шойгу ҳақидаги миш-мишларни рад этди, аммо Дворников Донбасс учун урушда чиндан бош қўмондон бўлса, бу Путин томонидан Сергей Шойгуга ишончсизлик билдирилганидан нишона бўлади.\nУкраина нима қилмоқда?\nУкраинада анчадан буён Россия Донбассга уруш бошлашга тайёрланаётгани ҳақида гапиришмоқда. Украина президенти Володимир Зеленскийнинг айтишича, Ғарб Украинага қўшимча қуроллар бермаслиги ва Россияга қарши санкциялар қўлланмаслиги Донбассда уруш бошлаш учун русларга берилган сигнал бўлади: «Агар ҳозир бизга қўшимча қуроллар бермасангиз, Россияга қарши жиддий санкциялар киритмасангиз, Россия буни Донбассда қонли уруш очиш учун рухсат деб қабул қилади. Ўтган йилдаёқ санкциялар киритилиши керак эди, бундай қилинмади ва оқибатини кўрдингиз», деганди Зеленский.\nУрушдаги Украина мудофаасининг асосий ҳарбий меъмори экани айтилаётган ҳарбий разведкачи Алексей Арестович 12 мартда Россия уч ҳафта ичида навбатдаги юришни бошлаши мумкинлигини айтганди. Арестович ўшанда Россия Украинага қарши уруш учун атаган 90 та тактик батальоннинг учдан бири йўқ қилинган ёки урушга яроқсиз ҳолатга келгани, қолганлар бошқа ерларга банд қилингани ҳақида гапирган. Бугун ўша бошқа жойлардаги ҳарбийлар Беларусга ва Россиянинг Украинага яқин бўлган жойларига олиб кетилган. Улар қайта тайёргарликдан ўтгач, Донбасс учун жангга ташланиши кутилмоқда.\nШунингдек, Россиянинг барча ҳудудларида кўнгиллилар йиғиш бошлаб юборилган, маҳаллий ҳокимликлар уларни урушга кузатаётгани ҳақида видеолар очиқ эълон қилинмоқда. Арестовичнинг айтишича, бутун Россия бўйлаб захирадаги ҳарбийларни ҳам йиғиш бошланган. Тува республикасидан урушга кетаётган кўнгиллиларни кузатиш маросимида кўриш мумкинки, одамларга «улуғ ватан уруши»га кетаётгани айтилган. Уларга ортга «фашистлар устидан ғалаба қилиб» қайтишни тилашган.\nАрестович Россиянинг энг зўр ҳарбийлари мағлуб этилгани, янги чақирилганлар эса улардан кучли эмаслигини айтган. Унинг тахминича, Украина барчасини тўғри бажарса, Россия тез орада ҳимояланувчи ролида пайдо бўлади ва бир ойдан ортиқ мудофааланишга чидай олмайди. Бошқа экспертлар кунлар исиши Украина фойдасига ишлашини айтишмоқда, чунки Россиянинг оғир танклари ер юмшагач ҳаракатланишга қийналади, ер лой бўлса, ботиб қолиши ҳам мумкин.\nУкраинага С-400 берилди\nАгар Россия яна ердан уришишда муваффақиятсизликка учраса, ракета зарбаларига ишонишга мажбур бўлади. Рус ракеталаридан ҳимояланиш учун эса Украинага рус ракета комплекси беришди. Словакия ниҳоят Украинага ваъда қилинган С-400 ракета комплексларини юбораётганини эълон қилди. Словакия АҚШ эвазига ўзида ишлаб чиқарилган ракета комплексларини берадиган бўлса, Украинага ўзида мавжуд С-400 ҳаво ҳужумидан ҳимоя қилувчи зенит ракета комплексларини беришга розилигини айтганди. Демак, томонлар келишиб олган кўринади, чунки Словакия мудофаа вазирлиги комплекслар Украинага юборилаётгани тасвирланган видео эълон қилди.\nҚўшимчасига Австралия ҳам Украинага зирҳли машиналаридан юборишини эълон қилди. АҚШ жуда катта партия «Javelin» юборишини айтганди. Агар улар етиб келса, Украина рус танкларидан кўп танкка қарши «Javelin» ракеталарига эга бўлади.\nУрушдан чиқиш учун йўл\nҒарбда Донбасс учун жанг Россия учун урушдан чиқиш чораси деб ўйлаётган экспертлар ҳам йўқ эмас. Уларнинг фикрича, Путин Украинани қийинчиликсиз, ортиқча техника ва одамларини йўқотмай таслим қиламан деб ўйлаган, аммо воқеалар кутилмаганда унинг режаларидан чиқиб кетган. Бу экспертларга кўра, Россия Донбассни тўлиқ олиб шу тариқа урушга мантиқий якун ясамоқчи бўлаётганини ҳам истисно қилиб бўлмайди. Бу тахминда ҳам жон бор, чунки Ғарб санкциялари Россиянинг ҳар бир соҳасига зарба бермоқда, ҳарбий ишлаб чиқаришга ҳам. Бу эса оддий қурол етказиб бериш, техникаларни таъмирлашда жиддий муаммолар келтириб чиқаради. Яъни уруш чўзилиши Россия учун зарарга ишлайди.\nАҚШ разведка маълумотларини беради\nПентагон раҳбари Ллойд Остиннинг айтишича, АҚШ Россиянинг Донбассга юриши ҳақида разведка маълумотларини Киев билан бўлишади. CNN бу америкалик расмийларнинг урушдаги иштироки ҳақида биринчи баёноти бўлганига эътибор қаратди, аммо Вашингтон урушда иштирокини рад этаётганди деб бўлмайди. АҚШ расман эълон қилиб юбораётган қуроллар бўлмаганда, Украина бугунги кунгача оёқда туриши қийин бўларди.\n«Худди иккинчи жаҳон урушидай эслаб юришади»\nУкраина ташқи ишлар вазири Дмитрий Кулеба НАТО мажлисида чиқиш қилар экан, Россиянинг Донбассга ҳужуми иккинчи жаҳон урушини эслатишини айтди. «Бизга ёки шу кунларда ёрдам берасиз, ёки жуда кеч бўлади», деган Кулеба. Унинг айтишича, Донбассга ҳужум амалга ошса, одамлар унинг даҳшатини иккинчи жаҳон урушини эслагандай эслаб юришади. Украина ТИВ раҳбарининг айтишича, Россия Донбассни эгаллашга минглаб танклар, самолёт ва зирҳли техникалар билан киришади.\nБоррел Евроиттифоқ Украинада қурол ва ҳарбий техника тугаб қолишига йўл қўймаслигини айтди


12.12.2019 09:25 0 1308\nБразилия президенти Жаир Болсонару унда тери саратони эҳтимоли борлигини маълум қилди.\n— Тери саратони бўлиши мумкин. Мени текширувдан ўтказишди. Ўзим буни сўрамадим, лекин текширувдан ўтишга бир неча бор таклиф этишди ва мен ўтдим, — дейди Болсонару журналистларга берган интервьюсида. Бу ҳақда «РИА Новости» хабар берди.\nАввал Болсонару операциядан кейин қолган чуррани олиб ташлаш бўйича муваффақиятли жарроҳлик амалиётини бошидан ўтказганди. 2018 йил 6 сентябрь куни, сайловдан бир ой олдин Минас-Жерайс штати Жуиз-ди-Фора шаҳрида Болсонару сайловолди митинги вақтида яраланганди. Пичоқ билан берилган зарба қорин бўшлиғидан ичакка қон қуядиган қатқорин артериясини шикастлайди. Бу эса мазкур соҳада бир қанча асоратларни келтириб чиқаради. Ўшандан буён президент бир нечта операцияни бошидан ўтказди.


Ҳиндистонда дунёдаги энг катта оила бошлиғи вафот этди, унинг 39 нафар хотини бўлган\nҲиндистоннинг Мизорам штатида дунёдаги энг катта оила бошлиғи ҳисобланган Зиона Чана 76 ёшида вафот этди: унинг 39 хотини, 94 нафар ўғил-қизи, 14 келини ва 33 набираси бор эди. Чананинг ўлими ҳақида штат Ички ишлар вазирлиги маълум қилган.\nЗиона Чана кўпхотинлилик одатига амал қилувчи маҳаллий Чана Чавл сектаси раҳнамоси эди. Сектага унинг отаси 1942 йилда асос солган. Ҳозирда мазкур секта мухлислари Аиджал шаҳридан 55 чақирим нарида жойлашган Бактаунг қишлоғида истиқомат қилишади. Жамоа қарийб 400 оиладан ташкил топган.\nЗиона Чана оиласи сайёҳларни жалб қилувчи ўзига хос маҳаллий сенсация саналади, унинг ўзи эса бир неча марта жаҳон матбуот нашрлари сарлавҳаларида тилга олинган.\nЧана бадавлат одам эди: унинг мебел фабрикаси ва чўчқачилик фермаси бўлиб, қишлоқдошларини иш билан таъминлаган. Хотинлари, фарзандлари ва кўплаб набиралари қишлоқ хўжалиги ишлари билан шуғулланишган.\nЗиона Чана биринчи хотинига 17 ёшида уйланган. Ўн марта уйланишга улгурган йилини эса ўз рекорди деб ҳисоблаган.\nУлкан оила Chuuar Than Run, яъни “янги авлод уйи” деб аталувчи жами 100 хонадан иборат 4 қаватли уйда истиқомат қилади. Зиона Чананинг хотинлари эса умумий ётоқхонада яшайдилар, у ерда Чананинг алоҳида хобгоҳи бўлган. Оиланинг бир марта овқатланишига 30 та товуқ, 60 килограмм картошка ва 100 килограмм гуруч сарф бўлади.\nМизорам штати Ички ишлар вазирлиги Зиона Чана диабет ва гипертония хасталигига чалингани, сўнгги пайтларда соғлиғи кескин ёмонлашганини маълум қилган.\nКўпхотинлилик бобида ҳинди билан канадалик Уинстон Блэкмор беллашаётган эди: у “Муқаддас охир замон Исо Масиҳ фундаменталистик черкови” номли секта етакчиси бўлиб, 27 нафар хотини ва 150 нафар фарзанди бор.\nУинстон Блэкмор ва унинг издошлари Канададаги Баунтифул қишлоғида яшайди: жамоага 1946 йилда асос солинган бўлиб, 1,5 минг нафар полигамия тарафдорларини бирлаштиради. Улар ўзларига ўзлари озиқ-овқат топадилар, секта хўжалиги эса маҳсулот алмашиш тамойилига асосланган. Блэкмор бир неча йил аввал Канадада кўпхотинлиликни қонунийлаштиришга қарши чиққан эди.


Қишлоқ хўжалиги вазирлиги ходимлари мини футбол мусобақасида беллашди - Ўзбекистон Республикаси Қишлоқ хўжалиги вазирлиги\nҚишлоқ хўжалиги вазирлиги ходимлари мини футбол мусобақасида беллашди\nЖорий йилнинг 15 сентябрь куни Ўзбекистон Республикаси Қишлоқ хўжалиги вазирлиги ва унинг таркибидаги тизим ташкилотлари ходимлари ўртасида мини футбол бўйича мусобақа ўтказилди.\nБугунги кунда қишлоқ хўжалиги тизимида меҳнат қилаётган ходимлар ўртасида соғлом турмуш тарзини тарғиб қилиш ҳамда спортга бўлган қизиқишларни ошириш мақсадида ташкил этилган мусобақа юқори таассуротларга бой бўлди.\nМазкур мини футбол мусобақасида жами 16 та жамоа 4 та гуруҳга бўлинган ҳолда ўз маҳоратини синовдан ўтказди. Ярим финал ўйинларида Қишлоқ хўжалаги вазирлиги Тошкент давлат аграр университетининг "Агрологистика ва бизнес" факультети жамоасини 4:0 ҳисоби билан мағлуб этди.\nШу муносабат билан ташкил этилган тантанали маросимда "Энг яхши ҳакам", “Энг яхши ўйинчи”, “Энг яхши дарвозабон”, “Энг аҳил жамоа” каби турли номинациялар бўйича ғолибларга диплом ва эсдалик совғалари топширилди. Жумладан, ўз ўйинлари билан кўпчиликнинг эътирофига сазовор бўлган Қишлоқ хўжалиги вазирлиги етакчи мутахассиси Бегзод Нуриддинов “Энг яхши ўйинчи” деб топилди.\n– Одатдаги иш кунларидан сўнг, бу каби мусобақаларда қатнашишнинг гашти бошқача бўлар экан, – дейди Б.Нуриддинов. – Халқимизда соғ танда соғлом ақл, деган гап бежизга айтилмаган. Агар инсон соғлом бўлса, ишида унум бўлади. Бугунги мусобақа орқали вазирлигимиз таркибидаги ҳамкасблар билан соғлом рақобатда беллашдик. Муҳими, шу орқали ёш ходимларимизга яхши ўрнак бўлишга ҳаракат қилдик. Ўтказилган мини футбол мусобақаси ҳам фақат ғалаба қозониш учун эмас, балки эсдақоларли ва қизиқарли воқеаларга бой бўлди.


Фото: Президент Каттақўрғонда дала-ўқув майдонида ўтказилган оператив тактик машқларни кузатди\nЎзбекистон 12:45 / 28.08.2017 41655\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев 28 август куни Жануби-ғарбий махсус ҳарбий округ қўшинларининг жанговар тайёргарлик режасига мувофиқ “Каттақўрғон” дала-ўқув майдонида ўтказилган оператив тактик машқларни кузатди. Бу ҳақда ЎзА хабар берди.\nМазкур дала-ўқув майдонида Мудофаа вазирлиги қўшинлари томонидан душман таҳдидини қайтариш ва уни йўқ қилишга доир машғулотлар бир-бирига боғлиқ бўлган жами олтита жанговар ҳаракатлар эпизоди ва учта алоҳида эпизодда намойиш этилди. Ватанимиз ҳимоячилари барча вазифаларни муваффақиятли бажарди.\nДавлатимиз раҳбари ҳарбий мутахассислар билан суҳбатлашди. Ҳарбийларни ҳар томонлама қўллаб-қувватлаш, уларнинг хизмат ва ҳаёт шароитларини яхшилаш, билими ва маънавиятини юксалтириш масалаларига эътибор қаратилди. Шавкат Мирзиёев миллий армиямиз моддий-техник таъминоти билан шуғулланадиган алоҳида тузилма ташкил этиш зарурлигини таъкидлади.\nПрезидентимиз Мудофаа вазирлиги қўшинларида қўлланиб келинаётган ҳарбий техника ва қурол-аслаҳалар, яъни зирҳли техникалар, артиллерия қуроллари, мотоўқчи бўлинмаларидаги автомобиллар, разведка ва алоқа воситалари билан танишди.


Тадбир сўнгида ўз тарихида тўртинчи бор кумуш медаль соҳиби бўлган воҳамиз аёлллар жамоаси – “Севинч” қизлари медал ва эсдалик совғаларини қабул қилиб олди. Маълумот ўрнида, клуб 13 карра Ўзбекистон чемпионлигини ва бир марта бронза медалини қўлга киритган.\nШунингдек, бир қатор номинациялар бўйича мураббий ва футболчилар ҳам тақдирланди.\nХусусан, “ФК-Қамаши” жамоаси вилоят биринчилигининг иккинчи лигасидаги “Энг яхши жамоа” ва жамоа ҳужумчиси Аҳрор Рўзиев “Энг яхши тўпурар” номинациясига муносиб деб топилди.\nТадбирда иштирок этган қамашиликлар томонидан туманда “Насаф” футбол мактабининг филиали очилиши бўйича таклиф билдирилди.\n– Ушбу таклиф “Насаф” жамоаси техник директори томонидан қўллаб-қувватланди, – дейди “ФК-Қамаши” жамоаси мураббийи Фахриддин Чориев. – Филиал туман болалар ва ўсмирлар спорт мактабида ташкил қилиниши режалаштирилмоқда. Унда кичик ёшдаги болалар шуғуллантирилади. Дастлабки сабоқни олган футболчилар “Насаф”нинг ёшлар бўйича жамоалари кўригига таклиф қилинади. Ҳозирда ташкилий ишларни бошладик. Насиб бўлса, жорий йилнинг март ойида филиал тўлиқ фаолиятини бошлайди.


Раҳбар ҳақида қанча кўп билсангиз… - Уч илдиз\nby Тўлқин Эшбек · 20.11.2018\nPR назариётчиларининг фикрича, халқ билан мулоқотнинг муҳим шартларидан\nбири — раҳбар, мутасаддиларни жамоатчилик яхши таниши, уларнинг кимлигини, не ишларга қодирлигини кўпроқ билиши зарур. Шунда одамлар ўша раҳбарга нисбатан ишонч туйғуси билан яшайди. Ишонч ўз навбатида умид уйғотади. Эзгулик йўлидаги умидлар туташиб — қудратли кучга айланади ва олий мақсадларга эришиш имкони пайдо бўлади. Оқкўнгил одамларнинг кўпчилиги раҳбарни устоз деб биладилар. Устоз — отангдан улуғ мақолига амал қилиб яшайдилар. Бундай жамоада ҳам, жамиятда ҳам файзу барака шунга яраша бўлади!\nҚайсики жамоада ёки тизимда одамлар раҳбарини яхши танимаса, кимлигини билмаса, ўртада бегоналик туйғуси, инчунин, кўринмас жарлик пайдо бўлаверади. Бундай раҳбарни ҳеч ким қўллаб-қувватламайди… Ўз жамоатчилигидан йироқ раҳбарнинг оёғи ҳам ердан узилиб қолади. Одамлар билан тиллашмаган, улар қалбига қўл топмаган раҳбар яккаланиб қолаверади… Оқибатда, бирор ташаббус, хайрли иш амалга ошмайди.\nАқлли раҳбар асло гуруҳбозлик қилмайди, қандайдир хушомадгўйларнинг нағорасига ўйнамайди. Бировнинг гапи билан бирор ходимига зуғум ўтказмайди, кимнингдир қўғирчоғига айланиб қолмайди. Аксинча, ўзига рақибдек кўринган ходимлари билан кўпроқ муросаи мадора қилади. Жамоада ҳаммага тенг бўлади. Мувозанатни асло бузмайди.\nАсл раҳбарлик, бошқарувчилик санъати-ю маҳоратини буюк Соҳибқирон Амир Темурдан ўрганиш керак, десак айни ҳақиқатни айтган бўламиз. Нодир ва ноёб меросимиз, маънавий бойлигимиз бўлган «Темур тузуклари»ни ўқиган киши бунга амин бўлади.\nҚуйидаги хабарни ўқигач, шууримдан шундай ўйлар кечди. Уни ўқисангиз сизда қандай фикрлар пайдо бўларкин? Бу ҳақда мақола адоғига мухтасар фикрингизни ёзиб қўясиз, деган умиддаман.\nЖээнбеков оиласида нимани муҳокама қилиш тақиқланганини айтди\n16 ноябрь куни Қирғизистон президенти Сооронбай Жээнбеков ўзининг 60 ёшлик юбилейини нишонлади. У 24.kg ахборот агентлигига берган эксклюзив интервью берди. Қуйида Қирғизистон етакчисининг интервью давомидаги айрим жавоблари билан танишишингиз мумкин.\nЖээнбековнинг айтишича, унга ижтимоий тармоқларнинг кунлик ва ҳафталик шарҳини тақдим этишади, ижтимоий тармоқлардаги асосий трендлардан ўз вақтида хабардор бўлиб туради.\n“Камдан-кам ҳолатларда, бўш вақтим бўлиб қолганида Facebook’даги саҳифамга кириб тураман. Эрталабки иш вақтим етакчи ахборот сайтларини ўқишдан бошланади, радио тинглайман. Оқшом пайти уйда интернетни кўриб чиқаман, ёрдам бериш, жавоб қайтариш лозим бўлган мурожаатларнинг ҳаволаларини юбораман. Фуқароларимизнинг фаоллигидан, мен билан учрашувларда, ижтимоий тармоқлар орқали мурожаатларида барча муаммолар тўғрисида очиқ айтишларидан хурсандман. Ҳақиқий ҳаётдан узоқлашиб кетмаслигим учун бу президентга бўлган катта ёрдамдир”, деди у.\nҚирғизистон президентининг сўзларига кўра, улар оилада ўн бир фарзанд бўлишган, саккиз нафар – тўрт ўғил, тўрт қиз қолишган. Улар президентнинг фаолиятига умуман аралашишмайди.\n“Илгари ҳам қандай лавозимда бўлмай, ишимни оилам билан ҳам, қариндошларим билан ҳам муҳокама қилмаганман. Бизнинг оилада бу тақиқланган. Агар улардан бирортаси билан давлат ишларини бир марта муҳокама қиладиган бўлсам, кейинчалик шундай давом этиши мумкинлигини биламан. Шунинг учун қариндош-уруғларим менинг олдимда кадрлар масаласи ёки бошқа масалаларни кўтаришмайди.\nПрезидентлик оилавий эмас, балки жуда масъулиятли олий давлат иши. Бу ҳаётимдаги энг масъулиятли давр. Ватандошларим менга мамлакат, халқ тақдирини ишониб топширган. Худонинг хоҳиши билан Қирғизистон президенти этиб сайландим. Қирғизистонликларнинг ишончини оқлаш учун бор куч, билим ва тажрибамни сарфлайман.\nАгарда кимдир мендан хафа бўлса ва зиммамдаги масъулиятни тушунмаса, демак, у менга қариндош ҳам, дўст ҳам эмас. У билан хайрлашишимга тўғри келади. Мен учун давлат манфаати ҳамма нарсадан устун. Қариндошларим билан мулоқот қиламан, ришталарни узмайман, аммо президентлик лавозимида мен етимман, ёлғизман. Қарорни шахсан ўзим қабул қилганим боис масъулият ҳам шахсан менинг зиммамда. Мен учун ҳеч ким жавоб бермайди”, деди Жээнбеков.\nМухбирнинг президентни машҳур мультфильмлардан бирининг қаҳрамонига ўхшатишлари, у ҳақида кўплаб мемлар чиқарилганига қандай муносабат билдириши тўғрисидаги саволига Қирғизистон раҳбари “Мени кимга ўхшатишларини, нима учун танқид қилишлари ва нима учун мақташларини биламан. Бунга эътибор бермайман. Халқимиз ижодкор, ўз ижодини ижтимоий тармоқларда жойлаштиради. Мем муаллифининг бош прокуратурага чақиртирилгани ҳақида кеча интернетда ўқидим ва ушбу органнинг бу ишидан норози бўлдим”, деб жавоб қайтарди.\nСооронбай Жээнбековнинг фикрича, унинг учун идеал давлат:\nБиринчидан, ўз мажбуриятларини виждонан бажарадиган ҳамда мамлакат ва халқини юқорига олиб чиқадиган адолатли, ҳалол раҳбар. Ыймандуу бийлик – иймонли ҳукумат.\nЁш-қари ёки ногирон бўладими, қаровсиз, қашшоқ одамлари бўлмайди, қонун ва инсон ҳуқуқлари барча нарсадан устун.\nИқтисодиётда ҳам, сиёсатда ҳам яхши маънода кучлилар ва энг яхшилар ғалаба қозониши учун соғлом рақобат мавжуд.\nЭркин оммавий ахборот воситаларига эга бўлган иқтисодий ривожланган парламент республикаси бўлади.\n“Муаммони ҳал қилиш қўлида бўлса ҳам сансалорлик қилиб уни ҳал этмайдиган лоқайд раҳбарлар, ёлғончилар, адолатсиз инсонлар, сўзи бошқа иши бошқа одамлар, ўз манфаати йўлида давлатга билиб туриб зарар етказадиганларга тоқат қилолмайман”, деди Қирғизистон президенти.\nNext story Талабаларга қандай ўқитувчи сабоқ бериши керак?\nPrevious story Кадрларга ана эътибор-у мана эътибор!


АҚШ элчихонаси Сардоба сув омборидаги ўпирилишдан жабрланган фуқароларга инсонпарварлик ёрдами тўпламларини тақдим этди - Anhor\nAnhor Все посты АҚШ элчихонаси Сардоба сув омборидаги ўпирилишдан жабрланган фуқароларга инсонпарварлик ёрдами тўпламларини тақдим этди\nБугун АҚШнинг Ўзбекистондаги элчиси Даниэль Розенблюм АҚШ ҳукуматининг Ўзбекистонга ёрдами доирасида “Соғлом авлод учун” Халқаро ноҳукумат хайрия жамғармасига зарур инсонпарварлик ёрдамини тақдим этди. Ушбу инсонпарварлик ёрдами Сардоба сув омборидаги ўпирилишдан жабрланган 2000 та оила учун мўлжалланган. Бу ҳақда элчихона матбуот хизмати хабар беради.\nАҚШ ҳукумати томонидан USAID-OFDA линияси бўйича тақдим этилган биринчи зарурат буюмларидан иборат тўпламларга озиқ-овқат ва ноозиқ-овқат маҳсулотлари (гигиена воситалари, адёллар, чойшаблар, сув тозаловчи таблеткалар ва ҳ.к.) кирган.\nУшбу маҳсулотларнинг барчаси Соғлом авлод учун“ Жамғармаси томонидан маҳаллий ишлаб чиқарувчилар ва етказиб берувчилардан харид қилинган бўлиб, ҳар бир оила учун индивидуал сумкаларга солинган. Жамғарма уларни сув тошқинидан азият чеккан туманларга етказади ва Сирдарё вилоятида ҳудудий филиали орқали тарқатади.\nКарантин чоралари 15 июнгача узайтирилди


Нью-Йоркда коронавирус юқтирган ўзбек оиласи: «Бу биз учун жуда катта синов бўлди» – Jurnalist\nНью-Йоркда коронавирус юқтирган ўзбек оиласи: «Бу биз учун жуда катта синов бўлди»\nR S2020-04-13T11:53:43+05:0013 Aprel, 2020|Умумий янгиликлар|\nАҚШда Нью–Йорк штати коронавирус ўчоғи бўлиб турибди. Ўзбекистонлик мигрантларнинг аксарияти шу шаҳарда яшашади. Уларнинг уч нафари вафот этгани ҳам маълум қилинган эди.\n«Америка овози» радиостанцияси АҚШнинг Нью-Йорк шаҳрида коронавирус юқтирган ўзбек оиласи билан интервью уюштирди. Ҳамсуҳбат — Навоий вилоятининг Зарафшон шаҳридан Америкага борганига 6 йил бўлган Меҳринисо Эргашева. У 22 йилдан буён АҚШда яшаётган турмуш ўртоғи ва 4 нафар фарзанди билан истиқомат қилади.\n— Вирусга қандай қилиб чалинганимни аниқ билмайман. Лекин ишим юзасидан жуда катта оқимдаги одамлар билан гаплашамиз. Тўғри, тўлиқ риоя қилиш қийин, лекин доимо гигиенага риоя қилган бўлсам ҳам юқди. Балким мижозларимиздан юққандир, турли учрашувлар ўтказиб турамиз, ўша ерда касалликка чалингандирман.\nБу воқеа март ойининг охирларида содир бўлди. Чунки 20 мартдан бошлаб коронавирус масаласига сал-пал қизиқишим уйғонди, унгача эътибор бермаганман, маска тақмаганман. Балки шу сабаб бўлгандир. Резина қўлқоп кийиб юрганман. Нима бўлганда ҳам, 25 мартлардан бошлаб ўзимни ёмон ҳис қила бошладим.\n— Қандайдир маънода сиз ўз бепарволигингиз ортидан вирусни юқтирганингизни тан оласиз, тўғрими?\n— Уйга кирганимда гигиена қоидаларига риоя қилганман. Лекин кўчага чиққанимда маска тақмаганман. Буни у қадар муҳим деб ўйламаганман. Чунки фақат касал одам маска тақиб юриши керак, деган ахборотни ўқиган эдим. Шу сабаб соғлом одам маскасиз юраверса бўлади, деб ўйлаганман.\n— Касаллик аломатлари сизда қандай бўй кўрсатди? Коронавирус инфекциясига чалинганингизни қандай билдингиз?\n— Бошида бу касалга чалинганимга умуман ишонмаганман. 25 март куни томоғим қичишишни бошлади. Бу икки кун давом этди, сўнгра бурним оқа бошлади. Аввалига шунчаки шамолладим, деб ўйладим. Учинчи куни бутун танам оғришни бошлади. Бу касал ҳаммада ҳар хил кечар экан. Чунки кейинроқ — касаллигим даврида ролик қилиб тарқатганимдан сўнг одамлар менга ёза бошлашди: турли одамларда турлича кечиши ошкор бўлди. Лекин битта умумий жиҳати бор эди: ёки томоқ қичийди, ёки йўтал бўлади, ёки аъзои бадан қақшаб оғрийди. Умуртқа поғонаси юқоридан пастгача, оёқ ости ва тиззалар қақшайди.\n— Айримлар ҳид сезмаслигини, айримларда ич кетиши қайд этилган…\n— Бу кейинроқ. Аввал баданингиз оғрийди, ҳароратингиз кўтарилади. Кимлардадир ҳарорат кўтарилиши бир кун давом этар экан, менда шундай бўлди. Турмуш ўртоғим уч кун иситмалади. Баданнинг қақшаши ўтиб кетгач, сал-пал ўзингизга келасиз. Йўтал тута бошлайди. Йўтал бошлангач, ҳид сезиш қобилияти йўқолади.\nТурмуш ўртоғим ҳозир умуман ҳид сезмаяпти, овқатнинг таъмини ҳам билмайди. Менинг ҳид сезишим бироз тикланган, лекин исириқ ва шунга ўхшаш ўткир ҳидларни сезяпман, холос. Масалан, чақалоғимни қўлимга олганда ҳидлашга ҳаракат қиламан, лекин сезмайман.\n— Биринчи навбатда томоғим қичиб, бурним оқишни бошлаганида мен буни енгил шамоллашга йўйдим. Шу сабаб Терафлю ичдим. Учинчи кунга келиб баданим оғриб, ётиб қолганимдан сўнг Ибопруфен ичган эдим. Компаниямдаги шифокорга телефон қилиб маслаҳат солганимда C витаминини кўпроқ дозада ичгин, деб тавсия берди. Бир соат давомида 15тасини бирйўла ичдим. Мен шунчаки унга ишонганим учун қилдим. Бошқаларга буни маслаҳат бермайман.\nҲароратим бироз тушганидан сўнг оилавий врачимизга қўнғироқ қилдим. У мен билан гаплашиб, юзма-юз интервью ўтказди. У босқичма-босқич масофадан онлайн равишда мени текширди. Шундан кейин у менга «сенинг овозинг ёқмаяпти» деди. Чунки томоқларимда хириллаш пайдо бўлган эди. Шу вақтда ҳам ҳали коронавирус юқтириб олганимни билмаган эдим.\nУ дарҳол икки дозада антибиотик ёзиб берди. Ўша куни қорнимнинг пасти, чов соҳаларим қаттиқ оғриди. Душанба куни гинеколог ҳузурига бордим. У аломатларни кўриб дарҳол айтдики, бу — COVID-19! Ўша ерда ҳам охиригача шамоллаганман деб баҳслашганман. Гарчи COVID-19 аломатлари қандай бўлиши ҳақида тўлиқ тушунчага эга бўлмасам-да! У «майли, унда сизга тест қилиб бераман», деди.\nДушанба куни тестга таҳлил топширган бўлсам, умуман шу куни ухлолмай, йиғлаб чиққанман. Тушкунликка тушдим. Бутун дунёда гапирилаётган нарса келиб-келиб менга ёпишганини ҳазм қила олмаётган эдим. Очиғи, сира кутмаган эдим. Турмуш ўртоғим мени юпатди: «Бу ўтиб кетади, биламан, жуда кучли аёлсан, тузалиб кетасан».\nСешанба куни тушларда телефон қилиб «натижа мусбат» деб айтишди. Янада саросималаниб, баттар қўрқиб кетдим… Сўнгра ўзимга келдим, бу ҳам бир синов эканини, шу нарсани ҳам бошдан кечиришим кераклигини англадим.\n— Кейин оилавий тест топширдингизми?\n— Шу куни кечқурун оилавий врачимизга телефон қилиб гаплашганимда, у «оиланг билан тест топширишингнинг фойдаси йўқ, чунки уларнинг барчасига юқтириб бўлгансан», деди.\n— Хўжайинингиз сизни айбламадими?\n— Йўқ, турмуш ўртоғим ҳеч қачон бундай демайди. Шунчаки, «шошилинч вазиятда нималар қилишимиз зарурлигини шифокордан сўраб қўй», деди. Уйда маска-қўлқоп кийиб юрдик, болаларимизга юқтирмасликка ҳаракат қилдик. Бироқ, чоршанба куни хўжайинимнинг боши оғришни бошлади. Кейинги кунлар давомида танаси оғриб, ҳарорати кўтарилиб кетди.\n— Болаларда аломатлар қачон пайдо бўла бошлади?\n— Болаларнинг касал бўлиши ҳар бир ота-она учун энг қийин воқеа бўлса керак. Одам ўзи касал бўлса тишини тишига қўйиб чидайди, лекин болалари касал бўлса, чидаш қийин экан.\nТўрт фарзандимдан биринчи ўғлимда бошланди. Унинг бурни кучли оқа бошлади. Уч кун давом этди. Терапевт, педиатр, невропатолог ва нутрицолог билан доимий алоқада бўлиб турдик. Уларнинг маслаҳатини олиб, ўзим хулоса чиқариб, болаларимга қараганман. Олти ойлик эмизикли болам учун жуда қўрққанман. Қўрққанимдек чақалоғимда касаллик оғир ўтди.\n— Ҳозир болаларингизнинг аҳволи қандай?\n— Бугун чақалоғим анча яхши. Ҳарорати тушган. Катта қизимда учинчи кун. Ўғлим икки кун аввал ўзига келди.\nБолаларда биринчи аломати — кўзлари қизариб кетади. Бурнининг атрофи ҳам қизаради. Бурни оқади. Доимий равишда йўталади. 9 ёшли катта қизимнинг икки кун мобайнида доим боши оғриб турди. Берган нарсам — жуда кўп витаминлар, антибиотик, сув, занжабил (имбирь) чайнаб ейиш ва билан лимонли чойни ичишни буюрдим.\n— Оилада 6 кишисизлар. Агар ҳамма бирданига касал бўлиб қолса, озиқ-овқатлар келтириш, болаларга қараш қийин бўлса керак?\n— Ҳа, жуда қийин. Чунки ўзингиз ҳолсизсиз, дам оламан десангиз иш қолиб кетади. Турмуш ўртоғингиз ҳам ҳолсиз…\n— Ташқаридан ҳам ёрдам кутиш қийин…\n— Йўқ, ташқаридан ёрдам келиб турди. Хўжайиним 20 йилдан ортиқ давр мобайнида Америкада яшагани учун танишлари ҳам, қариндошлари ҳам жуда кўп. Телефон орқали доимий далда бериб туришди.\nНима керак бўлса телефон орқали супермаркетларга буюртма қиламиз, ўртоқлари ҳам эшикнинг тагигача опкелиб бериб туришди.\n— Алоҳида уйда турар экансизлар. Қўшнилар хабар топдими?\n— Билмадим. Ташқарига чиққанимиз ҳам йўқ, ҳеч ким билан гаплашмадик ҳам. Ўша кундан бошлаб уйни тарк этмадик. Бир марта хўжайиним болаларни сайрга олиб чиқди. Нутрицологимиз бундай қилмасликни тавсия берди.\nҲар куни эрталаб ва кечқурун ухлашдан аввал деразаларни очиб, уйнинг ҳавосини янгилаб, дезинфекция қилиб турдик. Кўчада тоза ҳаводан нафас олишни истасак, фақат мен ёки хўжайиним уйнинг атрофига 15 дақиқага кечаси, атрофда одам йўқ пайтда чиқиб турдик.\n— Сиз ва оилангиз касал бўлган кундан бошлаб бирор марта касалхонага мурожаат қилмадингизми?\n— Қилдим. Аҳволим оғирлашган куни «тез ёрдам» хизматига қўнғироқ қилдим. Улар айтдики, биринчидан, нафасингиз қисилмаяпти, сизга ўпкани сунъий шамоллатиш аппарати зарур эмас. Шу сабабли, уйда қолиб даволанганингиз маъқул, нима маслаҳат керак бўлса терапевтингиздан олинг, дейишди. Чунки у ерда аҳволингиз янада оғирлашади, чунки жой йўқ, жой бўлгани билан сизга ҳеч ким қарамайди, касаллар жуда кўп, яхшиси болаларингизга қаранг, дейишди.\n— Яъни, фақат оғир аҳволдагиларни касалхонага қабул қилишмоқда?\n— Ҳа, аҳволи ўта оғирлашганларни касалхонага ётқизишар экан. Уларнинг айтишича, мен ўша пайтда 38 даража ҳарорат билан оғир аҳволда эмас эдим. Демак, мендан ҳам аҳволи оғир одамлар шифохонага борган.\n— Сизда ва оилангизда коронавирус инфекцияси аниқланганидан сўнг сизларни қандайдир рўйхатга киритишдими?\n— Унисини билмадим. Шуниси аниқки, оилавий врачимиз телефонда доимий алоқада бўлиб турибди. Қандайдир ҳужжатларни менга жўнатган, аммо рўйхатга қўйиш ҳақида ахборотга эга эмасман.\n— Уйда қанча муддат даволанишингиз керак ва қачон тўлиқ соғайганингизни биласиз? Яъни, қўшимча қандайдир тестлар бўладими?\n— Шифокорим икки ҳафта уйда карантинда турасизлар, деган. 10 апрелда менга 2 ҳафта бўлди. 15 апрелда қайта тест топшираман. Мендан кейин хўжайиним топширади. Педиатр болалардан тест олмаслигини айтди, чунки улар касалликни енгил формада ўтказар экан. Агар ота-она тоза чиқса, болалардан олиш шарт эмас экан.\nМен дўстларимдан жуда миннатдорман. Улар бизга шунчалик яқин эканки, барчаси телефонда ҳол-аҳвол сўраб, далда бериб туришди. Элементар сут, нон каби маҳсулотларни эшигимизнинг тагигача етказиб бериб туришди. Оиламиз бошига ташвиш тушганда инсонларнинг меҳр билан қўллаб-қувватлаб турганидан жуда хурсанд бўлдим (кўз ёшларини артиб).\n— Сизга ўхшаб мана шу дардга мубтало бўлган ёки ўзини ёмон ҳис қилаётган одамларга, ҳатто соғлом одамларга ҳам вирус юқтирмаслиги учун қандайдир тавсиялар бера оласизми?\n— Бу нарсаларни мен ҳам билмас эдим. Ўз бошимга тушгач, сўраб-суриштиришни бошладим ва бу оддий вирус эмаслигини тушундим.\nСоғлом одамларга айтадиган биринчи гапим: ташқаришга чиқмасликка ҳаракат қилинглар. Бу — энг асосий маслаҳат. Ҳар доим сочингизни йиғиштириб юринг. Аниқланишича, бу вирус сочда 5 соатдан кўпроқ вақт мобайнида яшайди. Кийим-кечакка ҳам ўтириб қолиши мумкин. Вирус очиқ ҳавода ярим соат турар экан.\nУйга кўчада фойдаланилган кийим-кечакларни, пойабзалнинг остки қисмини спрей билан дезинфекция қилиб, тозаланиб кириш керак.\nКасаллик давримда ролик чиқарганимдан сўнг юзга яқин инсонларга кимга учрашиш, қаерда тест топшириш кабилар бўйича ўз маслаҳатимни бердим.\nОдам ўз организмига қулоқ солиб, уйда даволаниш мобайнида таом ва дори-дармонлар истеъмол қилишда шифокори билан маслаҳатлашиши шарт.\n— Ҳозир сизда коронавирусга қарши иммунитет пайдо бўлганми?\n— Оилавий врачимнинг айтишича, 12-14 кун ичида организм вирусни енггач, вирусга қарши антитаначалар пайдо бўлади, аммо бу қайтиб касал бўлмаслигингизни билдирмас экан.\n— Меҳринисо, мана шу касаллик сизга ҳаётга, дунёга бошқача нигоҳ билан қараш имконини бердими?\n— Албатта, бу пандемия бутун дунёга бошқача туртки берди. Билмадим, бошқа штатларда қандай, лекин Нью-Йоркда ҳаёт ўта шиддатли. Сўнгги пайтларда ўзимга ўзим «қачон уйда уч кунча бемалол дам оладиган куним бўлар экан-а?» деб кўп айтар эдим. Чунки болам билан уйда ўтирсам ҳам, катта фарзандларимни тез-тез кийинтириб, едириб, қаёққадир жўнатиб, шошилинч тарзда ҳаётимиз тез ўтиб бормоқда эди.\nБир ҳафта уйда даволанганимиздан сўнг хўжайиним ҳам одатга кўра «тезроқ ухланглар, тезроқ енглар» деган сўзларни ишлатарди. Шунда мен «Тез, деганимиз билан қаерга шошиламиз, борадиган жойимиз йўқ-ку? Мана шу «тез» сўзи энг ёмон сўз экан. Биз ҳаётимизни ўзимиз тезлаштириб юбордик», дедим.\nАслида, одам ўтириб ўйлаши керак: нималар қилдим, ҳаётда нималарга эришдим, бундан сўнг нималар қилишим керак? Қаерга борсангиз ҳам, нималар қилсангиз ҳам, қанча пул топишингиздан қатъи назар, сизни асрайдиган, сизни қучоқ очиб кутиб олувчилар бу сизнинг оилангиз, уйингиз экан.\nАллоҳ ҳаммани уйига киришга мажбур қилиб, инсонларни ўз ҳаёти ҳақида мушоҳада қилишга ундади, деб ўйлайман. Биз аввал қандай яшаган эдик, энди қандай яшамоқчимиз, ўша эски ҳаёт керакми бизларга?\nБир томондан, бу — оила учун жуда катта синов. Чунки иш билан бўлиб эр-хотин бир-бири билан гаплашишга, болаларни тўғри тарбия қилишга вақт топа олмайди.\nБиринчи ўн кунда бизга ҳам қийин бўлган: ишга бормайсиз, ҳеч қаерга шошилмайсиз, доим уйда, тўрт бола билан — осонмас. Турмуш қурганимизга 10 йил бўлди. Бу биз учун жуда катта синов бўлди. Фарзандлар катта бўлиб ўз ҳаётини қуриб кетади. Одам ўз уйи, ўз турмуш ўртоғи билан қолади. Шунинг учун эр-хотин бир-бирини тушунишга ҳаракат қилиши керак.\nОдил Рўзалиев суҳбатлашди.\n“Кун.уз” сайтидан олинди


Алексей Навальний ва турмуш ўртоғи Киров област суди биноси олдида журналистлар билан суҳбатлашмоқда.\nПрокурор аризасини кўриб чиққан Киров вилоят суди Москва мэрлигига номзод сифатида рўйхатга олинган мухолифат фаоли Алексей Навальний ва тадбиркор Петр Офицеровни қамоқдан озод қилиш ҳақида қарор чиқарди. 18 июл куни Киров вилояти Ленин туман суди Навальнийни “Кировлес” иши бўйича айбдор деб топиб¸ уни 5 йиллик қамоқ жазосига ҳукм қилди.\nБир кунлик қамоқ\nТуман суди қарори билан суд залидан қўлига кишан солиб олиб кетилган Алексей Навальний ва Петр Офицеровлар¸ бир кечалик ҳибсдан сўнг¸ вилоят суди ҳукми билан суд залида озод қилинди.\nЭнг қизиғи¸ Навальнийни озод қилишни суддан уни жиноятчига чиқарган прокурор Сергей Богдановнинг ўзи талаб қилди:\n- Мен суддан 18 июл куни Ленин туман суди чиқарган эҳтиëт чорасини сайëҳат қилишни чеклаш чорасига алмаштиришни сўрайман¸ деди давлат прокурори.\nАлексей Навальнийнинг озод қилиниши\nСудда қилган чиқишида Навальний прокурор сўровининг пайшанбадан жумага ўзгариб қолганини масхара қилди:\n- Ҳурматли суд. Биринчидан мен прокурор Богданов шахсиятини аниқлаб олиш заруратига диққатингизни қаратмоқчиман. Бугунги прокурор асл Богдановнинг мухолифатчилар томонидан юборилган қиëфадошига ўхшаяпти. Чунки кечагина айни прокурор менинг суд залида қамоққа олинишимни талаб қилган эди¸ деди Навальний 19 июл кунги ҳайратомуз суд йиғинида.\nВилоят суди ҳукмига кўра¸ қамоқдан озод қилинган Навальний ва Офицеров хорижга чиқмаслик ҳақидаги тилхатга қўл қўйгач¸ 19 июл куни қўйиб юборилди.\nМанежная: куч соҳиблари қиëфаси\nВилоят суди залидан озод этилиб¸ паспортлари қайтариб берилган Навальний суд биноси олдида тўпланган мухбирлар билан суҳбатда дарҳол Москва ҳокимлиги учун сайловлар хусусида фикр билдирди:\n- Мен қандайдир хонаки мушук ëки кучукча эмасманки¸ исталган пайтда улоқтириб¸ яна истаганларида қайтариб олсалар. Менга қандай жазо белгилашларидан қатъий назар¸ сайлов кампанияси давом этади. Унинг ташвиқот ëки бойкот ëхуд бошқа шаклда давом этиши штаб аъзолари ва кўнгиллиларнинг Москвадаги учрашувидан сўнг аниқ бўлади¸ деди Навальний суд залидан чиқиб қилган баëнотида.\n18 июл куни Москва шаҳар сайлов комиссияси Навальний устидан чиқарилган якуний ҳукм кучга киргунга қадар¸ унинг расмий номзод бўлиб қолажагини билдирди.\nАлексей Навальнийни қўллаб-қувватлаш учун намойиш\nАгар Навальний устидан ҳукм сайловларга беш кун қолгунга қадар кучга кирса¸ у нафақат бу сайлов¸ балки давлат лавозимлари учун сайловларнинг бирортасида номзод сифатида умрбод иштирок эта олмайди.\nКиров вилоят суди ҳукмини шарҳлаган Навалний киноя билан:\n- Сени ҳозирга қадар махфий казиноларга ҳомийлик қилиб келган прокурорлар каби прокурор сўрови билан озод қилишса¸ жуда ноқулай бўлар экан. Зотан ҳозиргача бунақаси бўлмаган¸ деди.\nНавальнийнинг айтишича¸ вилоят суди қарори ўзи учун мутлақ кутилмаган бўлган. “Эрталаб уйғотиб¸ соат 10 да яна суд бўлади¸ деган гапни эшитиб оббо¸ менга қарши яна янги иш бошлашди деб ўйладим”¸ деди Навальний.\nОзодликка чиқиши билан блогосферага қайтган Навальний дарҳол ўз тарафдорларига мурожаат қилди.\n“Салом. Бу яна мен. Мени ва Петяни қамоқдан чиқаришга мажбур қилганингиз учун катта раҳмат. Бу озодлик вақтинчалик бўлса ҳам¸ келинг бу вақтдан фирибгарларни қақшатиш учун фойдаланайлик. Чуқур нафас чиқариб¸ яна ишга киришайлик”¸ деб ëзди Twitterда Навальний.\nПрезидент Путининг ашаддий танқидчиси бўлган Алексей Навальний Киров вилояти губернатори маслаҳатчиси лавозимида ишлаган 2009 йилда 510 минг долларни ноқонуний ўзлаштирганликда айбланиб, пайшанба куни 5 йилга озодликдан маҳрум этилган эди. Навальний бу ишни сохталаштирилган ва сиёсий мотивларга асосланган деб билдирган.\nНавальнийнинг қамалиши ҳақидаги суд ҳукми ортидан Москва, Санкт Петербург ва Россиянинг бошқа шаҳарларида тинч норозилик акциялари бўлиб ўтди.


Россия ва БАА товушдан тез учадиган бизнес-самолётни ишлаб чиқади - Zamin.uz\n19:10 / 21.02.2021\nРоссия ва БАА товушдан тез учадиган бизнес-самолётни ишлаб чиқади\nРоссия ва Бирлашган Араб Амирликлари товушдан тез учадиган йўловчи бизнес жетини ишлаб чиқиш ва яратиш билан шуғулланувчи қўшма корхона тузади. Бу ҳақда Россия савдо-саноат вазири Денис Мантуров маълум қилди, деб ёзади «РБК».\nРоссия томонидан лойиҳада Бирлашган авиасозлик корпорацияси ёки унинг шўъба корхоналаридан бири, БАА томонидан эса Mubadala фонди қатнашади. Вазирнинг аниқлик киритишича, ҳозирча қўшма корхонада кимнинг улуши қанча бўлиши масаласи аниқлаштирилмаган.\nБизнес-самолёт икки хил — сиғими саккиз кишигача ва 30 кишигача бўлган версияда яратилади. Шу йил охиригача самолётнинг ташқи кўриниши ишлаб чиқилиши мумкин. «Асосий параметрлар эса менимча, 80 фоизга аниқлаштирилган: бу 1,5—1,8 Мах’га тенг тезлик. 1,8 Мах тезликда камида тўрт соат учиш мумкин», — деди Мантуров.\nТовушдан тез учадиган бизнес-жетни яратиш бўйича тадқиқот ишлари Россияда 2017 йилдан буён давом этмоқда. 2019 йилда Мантуров бу ишлар 1,4 миллиард рублга тушганини айтган эди. «Замин» янгиликларини «Вконтакти»да кузатиб боринг\n5-05-2021, 15:21, Дунё\nЯнгиликлар » Дунё » Россия ва БАА товушдан тез учадиган бизнес-самолётни ишлаб чиқади


Қурилиш лойиҳаларини экспертиза қилиш тартиблари ўзгаради – Газета.uz\nҚурилиш лойиҳаларини экспертиза қилиш тартиблари ўзгаради\nҚурилиш лойиҳаларини экспертизадан ўтказиш тартиблари ўзгармоқда. Эндиликда тендерда иштирок этиш ва бошқа мақсадларда қурувчи корхоналар рейтинги тузилади.\n12 феврал 2020, 22:48 Иқтисодиёт\nЖорий йил августдан бошлаб, Тошкент шаҳридаги қурилишлар бўйича лойиҳалар экспертизаси янги тартибда амалга оширилади. Янги тартиб 2021 йил 1 январдан барча ҳудудларда татбиқ этилиши назарда тутилган, дея маълумот берди қурилиш вазирининг биринчи ўринбосари Шерзод Ҳидоятов.\n11 февраль куни Ахборот ва оммавий коммуникациялар агентлиги биносида ўтган матбуот анжуманида қурилиш лойиҳаларини янги тартибда экспертизадан ўтказиш ҳақида маълумот берган Шерзод Ҳидоятов ушбу масалага атрофлича тўхталиб ўтди.\n«Лойиҳаларни қоғоз кўринишда тақдим этиш тўхтатилади. Эндиликда ҳаммаси интернет орқали алмашилади. Бу анча вақт сарфланишига, кейин хатоликлар келиб чиқишига, бошқаларга олиб келиши мумкин ва бу коррупцияга ҳам олиб келиши мумкин бўлгани учун биз буни зудлик билан рақамлаштириш йўлини бошлаб юбордик. Энди бундан буёғига экспертларимиз ўзининг ўтирган жойида масофадан туриб лойиҳачилардан ҳар бир лойиҳани интернет орқали олиб, кўриб чиқиб, яна электрон тизимда ўзининг ҳар бир жавобини беради ва ишни амалга ошириб, экспертизадан ўтказади», — деди у.\nВазирнинг биринчи ўринбосари, шу ўринда, тендер масаласига ҳам алоҳида тўхталди. Унинг маълумотига кўра, охирги икки йилда 3070та қурилиш лойиҳаси тақдим этилган, аммо уларнинг 186таси тендердан ўтган.\n«Қолган ҳаммаси эса буюртмачиларимиз орқали танланган пудрат ташкилотларга берилган. Ва у объектнинг қурилишидаги камчилик бўладими ёки бошқа бўладими, 100 фоиз шаффофлиги ёки назорати қийин бўлган», — дея қўшимча қилди вазир ўринбосари.\nҲидоятовнинг қайд этишича, тендер ўтказилишига қатъий қараш керак. Тендер ишида эса қурувчи корхоналарнинг рейтингини ишлаб чиқиш мақсадга мувофиқ бўлади. Рейтинг баҳосини аниқлашда мутахассисларнинг малака оширгани, махсус тайёргарликдан ўтгани ҳам алоҳида мезон сифатида қабул қилинади.\nШерзод Ҳидоятов. Фото: АОКА\n«Жорий йилда ўқув курсларини ташкил этиш бўйича ҳам иш бошланган. Вазирлик қарамоғида 14та касб-ҳунар коллежи ва 3та техникум фаолият юритади. Улардан самарали фойдаланиб, қизиққанларни 3 ойлик қисқа курсларга йўналтирамиз. Бу жараён ҳам рақамлаштирилади, яъни малака оширган қурувчи-мутахассисларнинг умумий базаси тузилади. Рейтинг тузишда мазкур маълумотлардан фойдаланилади. Бу ишлар амалга ошса, ушбу соҳада соф рақобат пайдо бўлади», — дея фикр билдирди у.\nШерзод Ҳидоятовнинг айтишича, тузилажак рейтингни аниқлашдаги асосий мезонланлардан бири — меҳнат фаолиятида техник хавфсизлик масаласи ҳисобланади.\n«Газета.uz» 1 062\nПайариқ туман ҳокими карантинга олинди


Mart 12, 2019\tТошкент вилояти диний соҳа ходимларининг маънавий-маърифий тадбирлариda fikr bildirishni o'chirish 172 Кўришлар\n– Бекобод шаҳар 6-умумтаълим мактабида “Қора мозор” жоме масжиди имом-хатиби О.Тўйчиев иштирокида “Вояга етмаганлар орасида жиноятчиликнинг олдини олиш, Экстремизмга қарши кураш” мавзусида маърифий тадбир бўлиб ўтди.\n– Бекобод шаҳар 8-умумтаълим мактабида “Исломобод” жоме масжиди имом-хатиби Ш.Назарқулов иштирокида “Андижон” ва “Фарғона” маҳалла фуқаролари билан “Огоҳлик давр талаби” мавзусида маърифий суҳбат ўтказилди.\n– Бекобод тумани 53-умумтаълим мактабида “Ачамайли” жоме масжиди имом-хатиби Д.Ҳасанов иштирокида “Ўз жонига қасд қилиш оғир гуноҳ, Фарзанд тарбиясида ота-она ўрни” мавзусида маърифий тадбир бўлиб ўтди.\n– Бекобод тумани 15-умумтаълим мактабида туман бош имом-хатиби А.Рисбаев “Хонобод” маҳалла аҳолиси билан “Ислом – моҳият ва талқин” мавзусида маърифий тадбир ўтказди.\n– Қуйичирчиқ тумани 46-мактабда “Амир Хамза Асадуллоҳ” жоме масжиди имом ноиби Ш.Сулайманов иштирокида “Эрта турмуш ва диний экстремизмга қарши курашиш” мавзуcида маърифий тадбир бўлиб ўтди.\n– Тошкент тумани 12-мактабда “Кўктерак” жоме масжиди имом ноиби Р.Хакимов иштирокида “Ота-онанинг фарзанд тарбиясидаги вазифалари” мавзусида маърифий тадбир ўтказилди.\n– Янгийўл тумани 13-мактабда “Зайд ибн Собит” жоме масжиди имом-хатиби Ф.Абдуллаев иштирокида “Муомала одоби, Илм олиш фазилати” мавзусида маърифий тадбир бўлиб ўтди.\n– Янгийўл тумани 9-мактабда “Усмон Зиннурайн” жоме масжиди имом-хатиби Қ.Қамбаров иштирокида “Умид” маҳалла аҳолиси билан “Огоҳлик давр талаби” мавзусида суҳбат ўтказилди.\n– Янгийўл тумани 54-мактабда “Усмон Зиннурайн” жоме масжиди имом-хатиби Қ.Қамбаров иштирокида “Дўстлик” маҳалла аҳолиси билан “Огоҳлик давр талаби” мавзусида суҳбат бўлиб ўтди.\n– Қуйичирчиқ тумани “Иқтисодиёт” касб-ҳунар коллежида “Амир Хамза Асадуллоҳ” жоме масжиди имом ноиби Ш.Сулайманов иштирокида “Илм фазилати ва жиноятчиликка қарши курашиш” мавзуcида тадбир бўлиб ўтди.\n– Паркент тумани “Обод” МФЙда туман бош имом-хатиби М.Мансуров иштирокида шу маҳаллада яшовчи Одиловлар оиласи яраштирилди.\n– Қуйичирчиқ тумани “Бирлик” МФЙда “Дўстлик” жоме масжиди имом-хатиби Ш.Музаффаров иштирокида “Оила муқаддас, Ёшларни оммавий маданият таъсиридан асрайлик” мавзуларида тадбир ўтказилди.\n– Қуйичирчиқ тумани “Олғабос” МФЙда “Хўжа Аҳмад Яссавий” жоме масжиди имом ноиби Й.Юсупов иштирокида “Эрта турмушнинг салбий оқибатлари, Ёшлар орасида жиноятчиликнинг олдини олиш” мавзуларида маърифий тадбир бўлиб ўтди.\n– Қуйичирчиқ тумани “Йилқичи” МФЙда “Йилқичи” жоме масжиди имом ноиби А.Сулайманов иштирокида “Биз жиноятчиликка қаршимиз” мавзуcида тадбир ўтказилди.\n– Қуйичирчиқ тумани “Машраб” МФЙда “Хўжа Аҳмад Яссавий” жоме масжиди имом-хатиби Ш.Хожиев иштирокида “Биз жиноятчиликка қаршимиз, ёшларни оммавий маданият таъсиридан асрайлик” мавзуcида тадбир бўлиб ўтди.\n– Янгийўл тумани “Бердиёр ота” жоме масжиди имом ноиби Т.Аҳмедов Чиноз тумани “Яллама” чегара постида хорижга чиқиб кетаётган фуқаролар билан “Диний экстремистик оқимлар гирдобига тушиб қолишдан эҳтиёт бўлиш” мавзусида суҳбат ўтказди.\n– Ангрен шаҳар 14-мактабда юқори синф ўқувчи қизлари билан ҳудудий отинойи М.Неъматуллаева “Оилада аёлнинг ўрни” мавзусида суҳбат ўтказди.\n– Ангрен шаҳар Инновацион оила мактабида никоҳланувчи шахсларга шаҳар бош имом-хатибининг хотин-қизлар масалалари бўйича ёрдамчиси маъруза қилди.\nАввалги МИССИОНЕРЛАРНИНГ БЕМАЗА МИССИЯСИ КИМГА КЕРАК?\nКейинги Тафсири Нобулсий. “Наас сураси”


Ижтимоий ҳаёт 15 сентябр 2020 123\nБугунги кунда интернет кундалик ҳаётнинг ажралмас қисмига айланганлиги сабабли уланишнинг сустлиги ва интернет тезлигининг пастлиги ундан тезкорлик билан фойдаланишга тўсқинлик қилиши мумкин. Бу борада Истеъмолчилар ҳуқуқларини ҳимоя қилиш агентлигига истеъмолчилардан кўплаб эътирозли мурожаатлар келиб тушяпти.\nИстеъмолчилар ҳуқуқларини ҳимоя қилиш агентлиги шуни эслатадики, тақдим этилаётган интернет тезлиги шартномага номувофиқ бўлса, истеъмолчи ўз ҳуқуқларидан тўлиқ фойдаланиши мумкин. Истеъмолчилар ҳуқуқлари эса давлат томонидан кафолатланган.\nЎзбекистон Республикасининг «Истеъмолчилар ҳуқуқларини ҳимоя қилиш тўғрисида»ги Қонуннинг 4-моддасига кўра истеъмолчи товар (иш, хизмат) ҳақида, шунингдек, ишлаб чиқарувчи (ижрочи, сотувчи) ҳақида тўғри ва тўлиқ маълумот олиш ҳуқуқига эга. Қонуннинг 19-моддасида ижрочи айрим турдаги ишларни бажариш (хизматлар кўрсатиш) қоидаларида ёки шартномада белгиланган муддатда, ҳажмда ва сифатда ишни бажариши (хизмат кўрсатиши) шарт деб кўрсатилган.\nБундан ташқари, Ўзбекистон Республикасининг «Телекоммуникациялар тўғрисида»ги қонуннинг 22-моддасида\n«телекоммуникация соҳасидаги фаолиятни лицензиядаги шартларига ва белгиланган қоидаларга мувофиқ амалга ошириш;\n– кўрсатилаётган хизматлар сифати белгиланган стандартлар, қоидалар ва нормаларга мувофиқ бўлишини таъминлаш;\n– телекоммуникация тармоқлари орқали узатиладиган телефон сўзлашувлари, телеграф ва бошқа хабарлар сир тутилишига риоя қилиш;\n– хизматлар кўрсатиш шартлари ва тартиби тўғрисидаги, шу жумладан телекоммуникация хизматлари тарифларининг ўзгарганлиги тўғрисидаги батафсил ахборотни фойдаланувчиларга ўз вақтида тақдим этиш;\n– телекоммуникация хизматлари кўрсатиш тўғрисидаги шартномаларнинг бажарилмаганлиги ёки лозим даражада бажарилмаганлиги учун, шунингдек хизматлар кўрсатмаганлик ёки лозим даражада сифатли хизматлар кўрсатмаганлик оқибатида фойдаланувчиларга етказилган зарарларни қонун ҳужжатларига мувофиқ қоплаш;\n– операторлар ва провайдерлар зиммасида қонун ҳужжатларига мувофиқ бошқа мажбуриятлар ҳам бўлиши мумкин», деб кўрсатилган.\nИстеъмолчилар ҳуқуқларини ҳимоя қилиш агентлиги яна шуни ҳам эслатадики, истеъмолчиларнинг интернет-провайдерлар томонидан тақдим этилаётган хизмат сифати муаммосига дуч келган тақдирда, 1159 қисқа рақамли ишонч телефонига, шунингдек, Агентликнинг consumer.uz мурожаат қолдириши мумкин.\nИстеъмолчилар ҳуқуқларини ҳимоя қилиш агентлиги матбуот хизмати.


ЎзА - Қашқадарёда аҳоли мурожаатларига қандай ёндашилмоқда?\nЖорий йилнинг шу давригача Қашқадарё вилоятидаги Президент Халқ қабулхонасига 5 минг 693 та мурожаат келиб тушган бўлса, уларнинг 4 минг 349 таси қаноатлантирилган.\nАниқ мисолларга мурожаат қилсак. Қарши шаҳридаги «Арал» маҳалласида 2 мингдан ошиқ аҳоли яшайди. Аммо ҳудудда умумтаълим мактаби йўқлиги сабабли ўқувчилар 2-3 км. йўл босиб, қўшни маҳаллалардаги мактабларга қатнаб ўқишга мажбур бўлишган. Аҳоли маҳаллаларида мактаб учун ажратилган ер борлиги, аммо қурилиши бир неча йиллардан буён амалга ошмай келаётганини айтиб, шикоят аризаси билан чиқишган.\nМурожаатлардан сўнг мактаб инвестиция дастурига киритилиб, қурилиш ишлари бошлаб юборилди. Дастурга асосан 3 қаватли, 630 ўринли замонавий билим даргоҳи қад ростлади. Ушбу янги мактабда ўқувчиларнинг беками-кўст билим олишлари учун барча шарт шароит ва қулайликлар яратилмоқда.\nҚарши шаҳридаги «Гунгон», «Ғафур Ғулом», «Кат» маҳаллалари аҳолисининг ҳам бир неча йиллик муаммолари ҳал этилмоқда. Ушбу маҳаллаларни кесиб ўтувчи «Алишер Навоий», «Насаф» кўчалари таъмирталаб аҳволга келиб қолганлиги транспорт қатнови ва йўловчиларнинг ўтиб қайтиши учун қийинчилик туғдираётганидан ташқари ёзда атрофга тарқаладиган чанг тўзон, қишда ҳосил бўладиган кўлмак ва лой атроф муҳитга ҳам зарар етказаётгани аҳолининг ҳақли эътирозларига сабаб бўлаётган эди. Ва ниҳоят, бу муаммо ҳам ўз ечимини топди.\n«Навоий» ва «Насаф» кўчаларини таъмирлаш учун республика бюджетидан 16 миллиард 150 миллион сўм маблағ ажратилди. Айни пайтда йўл корхоналари томонидан қурилиш-таъмирлаш ишлари бошлаб юборилди. Тор, ўнқир-чўнқир кўчалар 4 тасмали, кенг ва равон йўлга айланаяпти. Аҳолига қулайлик яратиш мақсадида йўлни икки томонида пиёдалар йўлакчалари қурилиб, сув қочириш лотоклари барпо этилаяпти.\nЁритиш тармоқлари янгиланаяпти. Тупроқ, иқлим шароитидан келиб чиқиб, турли манзарали дарахт кўчатлари экиш ишлари амалга оширилаяпти. Йўл қурилиши муносабати билан 700 дан ортиқ ишсиз ёшлар ишга қабул қилинди.\nАлбатта, аҳолини, айниқса ёшларни иш билан таъминлаш, оилаларнинг даромадини ошириш энг муҳим масалалардан бири ҳисобланади. Бу борада фойдаланилмай келинаётган ерларни ўзлаштириш ҳисобига иш ўринларининг яратилаётгани ҳар томонлама самарали бўлмоқда. Вилоятда маҳаллий ҳокимиятларнинг кўмаги ва тадбиркорларнинг ташаббуси билан 23 та ишлаб чиқариш кооперациялари ташкил этилди. Уларга 732 нафар иш билан банд бўлмаган фуқаролар ва ёшлар бириктирилди.\nБандликка кўмаклашиш марказининг жамғармаси ҳисобидан кооперация аъзолари учун 2 миллиард 566 миллион сўм миқдорида субсидиялар ажратилди. Қир-адирлик ва лалми ерлар ўзлаштирилиб, 1 минг 365 гектар янги ерлар очилди. Бундан ташқари самарасизлиги туфайли фойдаланишдан чиқарилган 659 гектар ер қайтадан экин майдонларига айлантирилди.\nЯнги очилган ерларда суғориш тармоқларини йўлга қўйиш учун 22 та артезиан қудуқлар қазилиб, оби ҳаёт чиқарилди, 19 та сув насослари янгидан ўрнатилди, 15 км. лотоклар қурилди, 16 км.лик канал ва ариқлар тозаланди.\n«Ҳар бир ёшга бир гектар» лойиҳаси доирасида Қарши туманидаги «Хонобод» массивида қаровсиз, фойдаланилмай турган 93 гектар ер майдони 132 нафар йигит қизга имкониятига қараб, 50 сотих ва 1 гектардан бўлиб берилди. Сув чиқиши қийин бўлган майдон текисланиб, шудгор қилинди. Ҳудуддаги яроқсиз аҳволга келиб қолган трансформатор таъмирланди.\nСув йўллари очилиб, 3 та артезиан қудуғи ўрнатиб берилди. Натижада қақраб ётган замин оби ҳаётдан баҳра олди. Шоҳрух Бобошарипов ва Дилноза Салимова ёш оилалардан бири. Бугун улар бир гектар ернинг эгаси. Дастлаб эккан 400 туп олма кўчатлари бугун баравж ривожланаяпти. Улар ҳосилга киргунига қадар ердан самарали фойдаланиш ва даромад кўриш учун ниҳоллар орасига помидор, пиёз сингари полиз экинлари экиб, парвариш килишаяпти.\nИмкониятлар ҳисобга олиниб, ушбу ҳудудда яна 500 гектар ер ўзлаштирилиб, 500 нафар ижтимоий ҳимояга муҳтож оилага ва ёшларга бўлиб берилиши режалаштирилаяпти.\nВилоят Халқ қабулхонасининг ёрдами билан яна бир тадбиркорнинг нияти ушалди. «Отчопар» маҳалласида истиқомат қилувчи Шуҳрат Одиловга ҳам «Хонобод» массивидан 5 гектар ер ажратиб берилди. Йиллар давомида фойдаланилмай келинган, янтоқзорга айланган ер бугун обод манзилга айланди. Яхши ниятлар билан ерга қадалган узум кўчатлари бугун барг чиқарди. Қатор ораларига бодринг, помидор, булғор қалампири экилди. Экинларни томчилатиб суғориш йўлга қўйилди.\nЭътибор ва ғамхўрлик, қўллаб қувватлаш, ҳар қандай далда эртанги кунга бўлган ишончни, инсон иродасини мустаҳкамлайди. Президент Халқ қабулхоналари эса ушбу эзгу саъй-ҳаракатларда доимо элимиз кўмакдоши бўлиб келади.


Озодбек Назарбеков жонли эфирда узатилаётган кўрсатувда эмланди - 03.07.2021, Sputnik Ўзбекистон\nМаданият вазири Озодбек Назарбеков жонли эфирда коронавирусга қарши эмланди. 03.07.2021, Sputnik Ўзбекистон\nТОШКЕНТ, 3 июл — Sputnik. Халқаро пресс-клубнинг навбатдаги жонли сессияси бўлиб ўтмоқда. Унда Маданият вазири Озодбек Назарбеков жонли эфирда коронавирусга қарши эмланди. Пресс-клуб давомида санъаткорлар ва журналистлар ҳам эмланиши кутилмоқда.Бир кун олдин Тошкентдаги оилавий поликлиникалардан бирида Халқ таълими вазири Шерзод Шерматов ZF-UZ-VAC2001 ўзбек-хитой вакцинасининг биринчи компонентини олди.Ундан олдин худди шу препарат билан Ўзбекистон президенти матбуот котиби Шерзод Асадов эмланди.Ойнинг бошида Мактабгача таълим вазири Агриппина Шин Россиянинг "Спутник V" вакцинаси билан эмланди.\nспутник v вакцинаси, covid-19 умумжаҳон пандемияси, вакцина, ўзбекистон\n14:42 03.07.2021 (янгиланди: 15:16 03.07.2021)\nМаданият вазири Озодбек Назарбеков жонли эфирда коронавирусга қарши эмланди.\nТОШКЕНТ, 3 июл — Sputnik. Халқаро пресс-клубнинг навбатдаги жонли сессияси бўлиб ўтмоқда.\nУнда Маданият вазири Озодбек Назарбеков жонли эфирда коронавирусга қарши эмланди.\nПресс-клуб давомида санъаткорлар ва журналистлар ҳам эмланиши кутилмоқда.\nБир кун олдин Тошкентдаги оилавий поликлиникалардан бирида Халқ таълими вазири Шерзод Шерматов ZF-UZ-VAC2001 ўзбек-хитой вакцинасининг биринчи компонентини олди.\nНазарбоев "Спутник V" билан эмланди\nУндан олдин худди шу препарат билан Ўзбекистон президенти матбуот котиби Шерзод Асадов эмланди.\nОйнинг бошида Мактабгача таълим вазири Агриппина Шин Россиянинг "Спутник V" вакцинаси билан эмланди.


Ўзбекистондаги «мулойим қотил». С номли касаллик...\n08.08.2019 10:10 0 4084\nФото: «The National»\nГепатит C вирусини юқтирган ҳар бешинчи одамгина ўзидаги бу ташхисдан хабардор — Жаҳон соғлиқни сақлаш ташкилотининг сўнгги ҳисоботида ана шундай қўрқинчли статистика келтирилган, деб ёзмоқда «Expert».\nҲозирги кунда дунёда гепатит C нинг сурункали шакли билан қарийб 71 миллион киши оғрийди — бу бутун бир Франция аҳолисидан кўп.\nМазкур вирусга қарши эмдори мавжуд эмас, уни юқтирганларнинг 80 фоизи эса бошида ҳеч қандай аломатни пайқамайди, шунинг учун ҳам гепатит C ни «мулойим қотил» деб аташади — у йиллаб ўзини намоён этмаслиги ёки бошқа касалликлар ниқоби остида яшириниб юриши мумкин. Бу хасталикдан таҳлил топшираётганда тасодифан ёки жигар жиддий шикастлангандан кейингина хабардор бўлишади. Инфекция кўпинча цирроз ёки саратонга олиб келади — унинг оқибатида ҳар йили тахминан 399 000 минг киши ҳаётдан кўз юмади.\nҲисобот берувчиларнинг таъкидлашича, замонавий дори-дармонлар гепатит C инфекциясини юқтирган қарийб 95 фоиз одамни бутунлай соғайтириб юбориши мумкин. Муҳими — бутун дунёдаги беморларни вирусга қарши тўғридан-тўғри таъсир қилувчи препаратлар билан таъминлаш, кўплаб акс таъсирларни келтириб чиқарувчи интерферон асосидаги эскирган терапиянинг ўрнига қўллаш лозим. Сўнгги авлод дорилари яқиндагина — 2015 йилдан кенг фойдаланила бошланди.\nЖССТ 2030 йилга бориб янги юқтириш ҳолатини 90 фоиз, ўлим сонини эса 65 фоизга қисқартиришни режалаштирмоқда.\nЖССТ маълумотига кўра, дунё бўйича сайёрамизнинг 1 фоиз аҳолиси сурункали гепатит С билан яшамоқда\nНега Ўзбекистон «қип-қизил»?\nМанбалар: Progress report on HIV, viral hepatitis and sexually transmitted infections 2019, WHO; Progress report on access to hepatitis C treatment, 2018, WHO; Global prevalence and genotype distribution of hepatitis C virus infection in 2015: a modelling study, Lancet gastroenterol hepatol, 2017.\nТушунганингиздек, «Expert» тузган харитада мамлакатлар аҳолисининг гепатит С билан касалланиш даражаси (фоизларда) кўрсатилган. Унда деярли барча мамлакатлардаги ҳолат аксини топган.\nГабон гепатит С энг кўп тарқаган мамлакат — аҳолисининг 7 фоизи. Кейин Мўғулистон ва Миср — 6,4 ва 6,3 фоиздан.\nШу рейтингга кўра, Ўзбекистон МДҲда биринчи, Осиёда иккинчи, жаҳонда тўртинчи ўринда!\nҲатто бу кўрсаткич 40 йилдан бери урушдан боши чиқмаётган Афғонистонда 0,5 фоиз, эртанги куни савол остида турган Венесуэлада 0,4 фоиз, қитъасидаги энг қолоқ мамлакатлардан саналган Марказий Африка Республикасида 0,3 фоизга тенг.\nШубҳасиз, бу Ўзбекистон учун энг ёмон рейтинглардан бири!\nгепатит гепатит с жигар касалликлари


Чеченистонда талабалар ёппасига... футболга сафарбар қилинмоқда\nЧеченистон раҳбари Рамзан Қодиров Грознийдаги "Аҳмад Арена" стадионида. 2017, 7 октябрь\nЧеченистонда ҳокимият мулозимлари республика маркази – Грозний шаҳридаги олий ўқув юртлари раҳбарияти ва талабалари билан учрашувда уларни “Аҳмад” футбол клуби ўйинларини бориб кўриш талаб даражасида бўлмагани учун “катта муаммолар” бўлишидан огоҳлантирди.\nБу ҳақда “Кавказский узел” сайтига 14 октябрь куни Чеченистон давлат университетининг мажлислар залида ўтказилган учрашув иштирокчиларидан бири айтиб берган.\n13 октябрда “Аҳмад” клуби Москванинг “Спартак” жамоаси билан ўйинда 1:2 ҳисобида мағлуб бўлган эди.\nТалабалардан бирининг айтишича, 14 октябрь кунги учрашувда Чеченистон давлат университети ректори Заурбек Саидов, шунингдек, Нефть университети ва Педагогика университети ректорлари, факультетлар деканлари иштирок этган.\nЧеченистон ҳукумати мулозими Грозний футбол клуби ўйинларини томоша қилишга бормаганларни ватанпарвар эмасликда айблаган ва унинг сўзларига кўра, “барча ярамасларга” ўқишдан ҳайдаш билан таҳдид қилган.\nЧеченистон давлат университети ректорига эса, талабаларнинг стадионга боришини таъминламаса, ишдан ҳайдалишини айтган.\n“Кавказский узел” яна бир суҳбатдошига таяниб ёзишича, ҳукумат мулозими олий ўқув юртлари раҳбарларидан “Аҳмад” клубининг Доғистоннинг “Анжи” клуби билан 30 октябрга режалаштирилган ўйинига 100 фоизлик давоматни таъминлашни талаб қилган.\nГрознийдаги "Аҳмад-Арена" стадионига талабаларнинг боришини назорат қилиш учун ҳар бир талабага биттадан ўриндиқ бириктириб қўйилган ва ўриндиқ номери талабанинг талаба билетига ёзиб қўйилган.\nБундан олдин талабалар Грознийдаги "Рубин" клуби билан ўйинга боришга мажбурлангани тўғрисида шикоят қилган эди. Клубнинг бош директори Аҳмад Айдамиров бу маълумотни бўлмағур гап. деб атаган эди. Ўшанда "Аҳмад" клуби ғалаба қилган эди.\nГрознийдаги "Терек" футбол жамоаси Чеченистон раҳбари Рамзан Қодировнинг отаси Аҳмад ҳожи Қодировнинг отаси шарафига “Аҳмад”, деб аталган.


МИБ фаолиятидан: Сирдарё ва Хоразмдаги оилалар ҳам яраштирилмоқда - Zamin.uz\n12:30 / 26.01.2021\nМамлакатимизда оилавий ажримларнинг олдини олиш бўйича мунтазам чора-тадбирлар амалга оширилиб, бу борада давлат идоралари ва жамоат ташкилотлари ҳамкорлигига алоҳида эътибор қаратилмоқда. Оиладаги нотинчлик, ажримлар сабаб фақат эр-хотин азият чекмайди.\nБундай ҳолатларда ўша оила фарзандлари – эртамиз эгалари бўлган ёшлар камолоти ҳам сўроқ остида қолади. Ажримлар камайиши учун барча имкониятлар ишга солинмоқда. Мажбурий ижро бюроси ходимлари ҳам нафақат алимент қарздорликларини ундириш, шу билан бирга, ажрашган оилаларни яраштиришга ҳам кўмаклашмоқда.\nФуқаролик ишлари бўйича Оқолтин туманлараро судининг 14.03.2019 йилдаги суд буйруғига асосан қарздор С.Шеровдан ундирувчи Х.Шеровага бир нафар фарзандининг моддий таъминоти учун алимент ундириш тўғрисидаги ижро ҳужжати бўйича Бюронинг Сардоба туман бўлими давлат ижрочилари томонидан олиб борилган тушунтиришлар натижасида оилавий келишмовчиликка чек қуйилди.\nШу ўринда, 2021 йилнинг 20 кунида туман бўлими давлат ижрочилари томонидан 10 та оила қайта тикланди. Бундай хайрли ишларда болажонларимизнинг қувончи чексиз.\nОила – муқаддас. Уни асраб-авайлаш ҳар биримизнинг бурчимиз. Бундай хайрли ишлар давом этади. Фарзандни камолга етказиш, тўғри тарбия бериш, ҳар томонлама баркамол қилиш ҳар бир ота-онанинг вазифаси ва бурчидир. Аммо жамиятимизда бу вазифа ва бурчга беписант ва эътиборсиз бўлган ота-оналар ҳам учраб туради.\nМаъсулият ва бурчни янада ошириш мақсадида Мажбурий ижро бюроси Боғот туман бўлими томонидан ажрашган оилаларни тиклаш, вояга етмаган фарзандларнинг баркамол тарбия топиши, ажрашган оилалар сонининг камайтириш юзасидан бир қатор ишлар амалга оширилиб келинмоқда.\nЖумладан, шу йилнинг 20 январь кунига қадар бўлим томонидан 10 нафар ажрашган оилалар яраштирилиб, бирга яшаб ҳаёт кечиришмоқда. Оддийгина айтганда, ажрашган оилаларни тиклаш, вояга етмаган фарзанднинг баркамол тарбия топиши, ажрашган оилалар сонининг камайишига эришилди. “Замин” янгиликларини “Telegram”да кузатиб боринг\nБухорода ҳам оилалар яраштирилмоқда\n7-01-2021, 20:10, Жамият


Миллиардерларнинг рафиқалари қандай кўринишга эга? (+Фото) - 6 Ноября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Ноябрь » 6 » Миллиардерларнинг рафиқалари қандай кўринишга эга? (+Фото)\nАксарият инсонлар, жумладан миллиардернинг рафиқаларини фақатгина ҳашаматли ҳаёт ҳақида ўйлайдиган, камералар қаршисида суратга тушишни хуш кўрадиган, эрларининг битмас-туганмас бойликлари оғушида яшайдиган аёллар сифатида тасаввур қиламиз. Аслида эса дунёнинг энг бой инсонлари дея эътироф этиладиган эркакларнинг рафиқалари ҳақида унчалик кўп нарса маълум эмас.\nТурмуш ўртоғи: Уоррен Баффет, инвестор\nБойлиги 84 миллиард доллар\n88 ёшли Уоррен Баффет инвеститсиялар билан ёшлик пайтларидан бери шуғулланади. У ўзининг биринчи рафиқасига Сюзан Баффетга 1952 йилда уйланган. Аммо турмуши омадли бўлмагач, 1970 йилларда Астрид исмли қиз билан оила қуради. Энг қизиғи, Уоррен Баффет биринчи аёлини унинг ўлимига қадар доим ҳурмат қилган, Астрид Баффет ҳам эрининг собиқ рафиқасига нисбатан жуда яхши муносабатда бўлган.\nТурмуш ўртоғи: Билл Гейтс, тадбиркор\nБойлиги: 90 миллиард доллар\nДунёдаги энг бой инсонлар рўйхатида иккинчи ўринда турадиган Билл Гейтс рафиқаси Мелинда Гейтс билан бундан 25 йил аввал турмуш қурган. Уларнинг учрашув тарихлари жуда қизиқ бўлган. Мелинда Миcрософт компаниясида мултимедиа маҳсулотлари билан анчадан бери ишларди. Қиз корпоратсия раҳбари билан танишган пайтлари юқори лавозимларнинг бирини эгаллаб ҳам бўлганди. Мелинда Гейтс беҳад ўқимишли қиз бўлган, аммо оила қургач, ўз ҳаётини эри ва фарзандлари учун бағишлашга қарор қилди. 2000 йилга келиб эри билан биргаликда Билл ва Мелинда Гейтс хайрия фондига асос солдилар. Бу айни пайтда дунёдаги энг катта фонд ҳисобланади.\nТурмуш ўртоғи: Марк Сукерберг, CЭО Фаcебоок\nБойлиги: 71 миллиард доллар\nПристсилла икки фарзандли бўлса ҳам ҳалигача эри ва унинг нуфузига мос эмаслиги ҳақидаги гапларни эшитиб келади. Аммо аёл бунга ҳеч қандай эътибор қаратмаслик қарорига келиб бўлган. Унинг учун муҳими – Маркнинг муҳаббати.\nМарк бўлғуси рафиқаси билан Гарвард университетида ўқиб юрган пайтлари танишган. У Маркнинг ғояларига қаттиқ ишонган биринчи инсонлардан эди. Бугунги кунда жуфтлик икки нафар фарзандни вояга етказиш билан бирга хайрия масалалари билан шуғулланишади.\nТанлаган ёри: Майкл Блумберг, Блоомберг агентлиги асосчиси, Ню-Ёркнинг собиқ мери\nБойлиги: 50 миллиард доллар\nДаяна Тейлор ва Майкл Блумберг расмий равишда оила қурмаган, аммо бутун дунё уларни энг мустаҳкам оилалардан бири деб билади. Афсонавий Блоомберг асосчиси Ню-Ёрк шаҳрига мер этиб тайинланганда, Даяна Тейлор ҳам сиёсат ишларига қизиқиб қолди. Айни пайтда ушбу жуфтлик бизнес ва сиёсат билан шуғулланади. Бундан ташқари хайрия ишларини ҳам эътиборсиз қолдирмайдилар.\nТурмуш ўртоғи: Ларри Пейдж, Гоогле асосчиси\nБойлиги: 48,8 миллиард доллар\nЛарри Пейдж рафиқаси жуда ҳам қизиқ аёл: ОАВ унга қанчалик қизиқмасин, ўзи ҳақида ҳеч кимга ҳеч нарса айтмайди. Жуфтлик 2006 йилда танишган бўлса, орадан бир йил ўтиб турмуш қурганлар. Айтишларича, Люсинда намунали оила фарзанди ва ўзи ҳам таълим соҳасидаги ютуқлари билан тилларга тушган. У биологик таҳлиллар ва тадқиқотлар билан шуғулланади. Эр-хотиннинг иши ҳаддан ташқари кўп ва қизиқишлар ҳам етарлича бўлса-да оилага вақт ажратиш учун доим имкон топишади.\nКатегория: DUNYO YANGILIKLARI / ДУНЁ ЯНГИЛИКЛАРИ | Ko'rganlar:: 13 | Добавил: www.horazm.net | Теги: #ahborot, #news, #habarlar, #xabarlar, #Yangiliklar, #новости, #Yangilik, #uznews, #newsuz | Рейтинг: 0.0/0


Қозоғистон: Эрон атом лойиҳаси бўйича музокаралар самарасиз якунланди - BBC News O'zbek\nҚозоғистон: Эрон атом лойиҳаси бўйича музокаралар самарасиз якунланди\nХалқаро музокарачилар икки кун давомида Эроннинг ядровий дастури борасида музокаралар олиб боришди.\nМузокаралар Қозоғистоннинг Олма Ота шаҳрида бўлиб ўтди.\nМузокараларнинг биринчи кунидан сўнг ушбу учрашув кўзланган натижани бериши даргумонлиги айтилди.\nЭрондан ядровий дастурнинг энг мунозарали қисмларидан воз кечиш эвазига халқаро санкцияларни енгиллатиш ваъда қилинган эди.\nҒарб дипломатларига кўра, Эрон ҳозирча бу ҳақда аниқ жавоб билдирмаган.\nҚудратли давлатларнинг Эрон махфий атом лойиҳасини амалга ошираётганлиги ҳақидаги гумонларига жавобан расмий Теҳрон унинг бутунлай тинчлик мақсадларига қаратилганини иддао қилиб келади.\nШанба куни Олмаотада очилган музокаралар чоғида Эрон делегацияси раҳбари Саид Жалилий мамлакати атом лойиҳасини ҳимоя қиларкан, жаҳон ҳамжамияти Эроннинг уранни тўйинтириш ҳуқуқи борлигини тан олиши кераклигини айтган.\nБМТ Хавфсизлик Кенгашининг беш доимий аъзоси - АҚШ, Россия, Хитой, Буюк Британия , Франция ва Олмония билан бошланган музокараларда Теҳрон "муҳим режалар"ни тавсия қилган.\nБироқ Ғарб дипломатлари фикрича, Теҳрон олдинги сафар Россияда маъқулланмаган фикрларини бошқача шаклда ифодалашга уринмоқда. Эрондан вазиятдан чиқишнинг аниқ йўллари талаб қилинмоқда, деб айтган дунё сиёсатчилари.\nСаид Жалилийга кўра, музокараларда силжишга биргина Эроннинг уранни қайта ишлаш ҳуқуқини тан олиш билан эришиш мумкин.\nФеврал ойида Москвада бўлиб ўтган учрашувда Эрон Форду шаҳрида уранни 20 фоизгача тўйинтириш ишларини тўхтатиб, заводнинг ўзини ёпишга розилик билдирса, жазо чоралари камайтирилиши айтилган эди. Ғарбга кўра, ураннинг бу тариқа ишланиши Эрон атом қуроли олишга деярли тайёр бўлганини англатади.\nШанба кунги музокараларда иккала томонни ҳам қониқтирадиган бир тўхтамга келиш умид қилинганди, бироқ музокаралар бу сафар ҳам самарасиз тугаган.\nЭрон ядровий инқирози: Қозоғистондаги йиғин қандай тўхтамга келди?\nОлмаотада Эрон ядровий дастур бўйича музокаралар бўлиб ўтади\nЭронда ядрофизикнинг ўлимида айбланган шахс қатл қилинган


Ўзбекистон Баҳойлари - Табиат\nОллоҳ сифатлари ҳар бир яратилмишда зоҳирдир. “Табиат, Парвардигорнинг иродаси ва имкон оламидаги Унинг жилваси ва зуҳуридир - деб ёзадилар Ҳазрати Баҳоуллоҳ У Оллоҳнинг “Яратгувчи” исмининг ифодасидир.\nЦивилизация тараққиётини қўллаб- - қувватлаш учун ҳар доим моддий ресурслар зарур бўлади. Ҳазрати Абдул-Баҳо таъкидлайдиларки, инсоният “табиат лабораториясидан доим янги ва ажойиб нарсаларни олаверади”. Цивилизация ривожланиши учун ернинг табиий ресурсларидан қай тариқа яхшироқ фойдаланиш кераклигини ўрганар эканмиз, ўз таъминотимиз ва бойликларимиз манбасига нисбатан кўрсатадиган муносабатимиз онгли бўлиши лозим.\nОллоҳ сифатлари аксини табиатда кўрар эканмиз ва уларни Унинг иродасининг ифодаси деб тушунар эканмиз, табиат оламига чуқур эҳтиром ҳисси билан тўламиз. Буни табиатга сажда қилиш чақириғи сифатида қабул қилиш керак эмас. Инсоният табиат дунёси тутқунлигидан озод бўлиш қобилиятига эга. «токи инсон табиат асири экан, у ўзини шафқатсиз ҳайвон каби тутади, чунки табиат дунёсида омон қолиш учун кураш заруратдир».\nШундай бўлса-да, табиат дунёси инсон оиласининг барча аъзолари учун илоҳий омонатдир, зеро улар курраи заминдаги улкан заҳираларни оқилона бошқариш масаласида жавобгардирлар.\n"Биз юрак тубидан ўзгаришга муҳтожмиз, барча тушунчаларимизни қайта кўриб чиқиб, фаолиятимизда янги йўналиш олишимиз зарур. Агар, башарият озодлигини таъминлаш назаримизга манзур бўлса, унда инсоннинг ички ҳаёти ҳам ва уни ўраб турган ташқи муҳити ҳам, ҳар иккаласи янгидан ўзгарган ҳолда шаклланиши лозим".\n— Шавқи Афанди номидан ёзилган мактубдан


2005 йилнинг 13 май куни Андижонда юз берган хунрезликлардан сўнг, Ўзбекистонга қўшни Қирғизистон қочқинлар учун нисбатан хавфсиз давлатга айланган - Фарғона.Ру ахборот агентлиги\n14:51 msk, 10 Июль 2020\n09.12.2005 23:34 msk\nФожеадан ярим йил ўтса-да, ҳукуматнинг таъқиб ва тазйиқларига учраган оддий фуқаролар, журналистлар, ҳуқуқ ҳимоячилари ва ҳукуматга мухолиф партиялар аъзолари Ўзбекистонга энг яқин давлат – Қирғизистондан бошпаноҳ изламоқдалар.\nМуҳожирликда ярим йил\n26 ёшли Хайрулло ярим йилдан буён Андижонга қайтиш ёки қочқинлик мақомини олиш умидида Ўшда кун кечираётган қочқинлардан бири. У Андижонда юз берган қонли воқеалардан кейин, ўз жонини қутқариш учун айланма йўллар орқали қўшни давлатга қочиб чиққан.\n– Амакимнинг ўғли “Акромия” диний оқимига мансубликда айбланиб судланаётган 23 тадбиркорнинг бири эди. “13 май куни “Президент Ислом Каримов Андижонга келади, халқнинг арз–додини эшитади” деган гапларни эшитиб, ҳамма қатори мен ҳам намойишга чиқдим. Халқ майдонга чиқиб ўз дардини айтди, аммо президент келмади. Бунинг ўрнига аскарлар одамларни ота бошладилар. Шундан кейин ҳамма қочди... – дея руҳсиз оҳангда ҳикоя қилади Хайрулло.\n13 май куни Ўзбекистон ҳукумати қўшинлари Андижонда минглаб намойишчиларга қарата ўт очгач, намойишчиларнинг бир қисми Қирғизистон жанубида паноҳ топган ва 3 ойдан кейин 439 нафар қочқин БМТ Қочқинлар иши бўйича Олий Комиссариати (БМТ ҚибОК) кўмагида Руминияга кўчирилган эди.\nЎшга келгач, Хайрулло Қирғизистоннинг Жалолобод вилояти Сузоқ туманида жойлашган “Сасиқ” жамлоғидаги қочқинларга қўшилишга ҳаракат қилган. Аммо, жамлоқ ҳарбийлар томонидан қўриқланаётгани учун уёққа бора олмаган. Кейин келган қочқинларнинг қирғиз чегарачилари томонидан Ўзбекистон ҳарбийларига топширилаётгани тўғрисидаги миш–мишлар Хайруллони йўлдан қайтарган. Жамлоқдаги қочқинлар июль ойи охирида Руминияга жўнатилгач, уч ойгача яширин ҳолатда яшашга мажбур бўлган Хайрулло август ойи бошида Ўшдаги БМТ ҚибОКга бориб бошпана излаётган шахс сифатида рўйхатдан ўтган.\n– Андижонда қари ота–онам, ногирон укам, хотиним, беш яшар қизчам ва уч яшар ўғлим қолган. Ҳеч қайсиси ишламайди. Қандай қилиб тирикчилик ўтказишяпти, билмайман, улардан ҳеч қандай хабар йўқ... – дейди Хайрулло хўрлиги келаётганини яширмай....\n13 майдан кейин Хайруллонинг яна бир укаси қамоққа олинган, бир акаси бедарак йўқолган. Андижондаги ўзига қарашли қурилиш моллари билан савдо юритувчи ширкат ёпилгани ва моллар мусодара қилингани ҳақида Хайрулло яқинда бошқа қочқинлардан эшитган. Ярим йил аввал ишбилармонлик билан катта оилани тебратган 26 ёшли навқирон йигит бугун қўшни давлат ҳудудида қорнини боқиш учун мардикорлик қиляпти.\n- БМТ ҚибОК ҳар ойда 1 минг 500 сўм қирғиз пули (тахминан 37 АҚШ доллари) беради. Шу пул ҳисобидан яшаётган уйга ижара ҳаққи тўлайман, озиқ-овқат оламан. Совуқ тушиб қолгани учун бориб кийим ҳам олдим. – дейди Хайрулло.\nХайрулло каби ўзбекистонлик қочқинларни асосан Қирғизистон жанубидаги Ўш, Новқат, Ўзганд, Жалолобод шаҳарларида кўплаб учратиш мумкин. Шунингдек, пойтахт Бишкекда ҳам 13 майдан кейин Ўзбекистонни тарк этишга мажбур бўлган бир гуруҳ журналистлар ва ҳуқуқ ҳимоячилари БМТ ҚибОК ҳимоятида яшамоқдалар. Қочқинларнинг аксарияти эркаклар бўлиб, уларнинг ҳаммаси ҳам қонуний тарзда ҳукуматга бошпана сўраб мурожаат қилавермайдилар. Маҳаллий милиция ва Ўзбекистон махсус хизматлари ходимлари томонидан қўлга олиниш хавфи нафақат қонуний, балки расман рўйхатдан ўтган қочқинларни ҳам яширин ҳаёт кечиришга ундамоқда.\nШу йил июнь ойида Ўшда яшириниб юрган андижонлик Баҳодир Содиқов ва Исмонжон Йўлдошевни Ўш вилоят ИИБ ходимлари гўёки БМТ ҚибОК вакиллари билан учраштириш баҳонасида қўлга олганлар. Ҳозир уларнинг Ўзбекистон махсус хизматларига топширилгани ёки Қирғизистонда экани номаълум.\n21 октябрь куни “Нолегал” амалиёти доирасида Ўш шаҳар милицияси ходимлари томонидан андижонлик 4 нафар қочқин қўлга олинган. “Адилет” ташкилоти ҳуқуқшуносининг аралашувидан сўнг қочқинлардан учтаси қўйиб юборилган. Аммо тўртинчи қочқин – БМТ ҚибОК ва Қирғизистон жанубидаги минтақавий миграция хизмати бошқармасида рўйхатдан ўтган Фаёз Тожихалилов ҳамон Ўш шаҳар милициясининг вақтинчалик изоляторида тутиб турилибди. Милиция ходимларига кўра, Андижон воқеаларида иштирок этган Фаёз Тожихалиловга нисбатан Ўзбекистонда қидирув эълон қилинган. “Адилет” ташкилоти ҳуқуқшуноси Солижон Моитовнинг айтишича, қўлга олинган қочқиннинг Ўзбекистон ҳуқуқ–тартибот идораларига топширилиш хавфи ҳозирча йўқ.\nҚирғизистон ҳудудидан бошпаноҳ топган ноқонуний қочқинлар сонини ҳеч ким билмайди. Айрим ҳуқуқ ҳимоячилари мамлакатда минглаб қочқинлар бўлиши мумкин, дея тахмин қиладилар. Тахмин қилишдан бошқа чора йўқ, чунки, бирон бир нодавлат ёхуд халқаро ташкилот ўзбекистонлик қочқинларнинг аниқ сонини аниқлаш бўйича мониторинг ўтказган эмас.\nҚирғизистон жанубидаги минтақавий миграция хизмати бошқармасининг бошлиғи Нурийла Жўлдўшева июль ойида 439 нафар қочқин Руминияга жўнатилгандан кейин Ўш, Жалолобод ва Боткент вилоятлари бўйича яна 23 киши бошпана сўраб расман мурожаат қилганини айтади. Қочқинларга бошпана излаётган шахс гувоҳномаси берилган ва маҳаллий ички ишлар бўлимида рўйхатга олинган.\n– Ҳозир қочқинларнинг бошпанага нақадар муҳтож эканликларини ўрганиш жараёни бошланган. Бу жараён улар рўйхатдан ўтганларидан бошлаб, уч босқичда 6 ой давом этади. Биринчи босқич бу – қочқин билан суҳбатлашиш, иккинчи босқич – қочқиндан олинган маълумотларни ўрганиш ва таҳлил, учинчи босқич – унга расман қочқин мақомини бериш ёки бермаслик бўйича қарор қабул қилиш жараёнидан иборат. – дейди Нурийла Жўлдўшева.\nАммо 439 нафар қочқин Руминияга жўнатилган июль ойидан кейин Қирғизистон жанубидаги миграция хизмати идорасида рўйхатдан ўтган биронта Ўзбекистон фуқаросига расман қочқинлик мақоми берилганича йўқ. Ўзбекистон расмийларининг талабига биноан Сузоқдаги жамлоқдан Ўш шаҳар тергов изоляторига кўчирилган, сентябрь ойи ўрталарида Буюк Британияга жўнатилган 11 нафар қочқин бундан мустасно, албатта. Айни пайтда яна 4 нафар қочқин Ўш шаҳар тергов изоляторида сақланмоқда. Ўзбекистон томони уларни ашаддий жиноятлар содир этганликда айблаётир. Тергов изоляторида қолаётган қочқинлар масаласини жамоатчилик унутгандек...\n13 майдан кўп ўтмай президент Ислом Каримов айблови асосида Андижон исёнининг “ихтиёрсиз ташкилотчиси”га айланган Қобил Парпиев шу йил ёзида ва куз фасли бошида халқаро хорижий ахборот воситаларига икки–уч марта интервью бергач, ғойиб бўлди. У “Фергана.Ру” сайти, “Америка Овози” радиосига берган илк интервьюларида Ўзбекистон ҳукумати ва халқаро жамоатчиликни 13 май воқеалари юзасидан мустақил тергов ўтказишга чақирган эди.\nАммо Қобил Парпиев Андижон фожеаларининг айбдорлари устидан Тошкентда ўтказилган маҳкама жараёнида сукут сақлади, судланувчиларнинг кўрсатмалари ва суд ҳукми бўйича матбуотда ҳеч қандай изоҳ бермади. Унинг ҳозир қаерда экани қизиқувчан журналистлар учун ҳам, Фарғона водийси ҳуқуқ-тартибот идоралари ходимлари учун ҳам номаълумлигича қолмоқда. Аммо “афсонавий ташкилотчи”нинг тирик ва озодликда экани маълум.\nЎзбек ва қирғиз махсус хизматлари Қобил Парпиевни ҳамон Қирғизистон ҳудудидан қидирмоқдалар. Ўзбекистон ҳуқуқ-тартибот идоралари ходимлари Қобил Парпиевни қўлга олишга ёрдам берганлар учун 10 минг АҚШ доллари миқдорида мукофот ваъда қилганлар. Ўш шаҳар милицияси ходимларидан бири “Нолегал” амалиёти пайтида қўлга олинган қочқинлар билан суҳбатда Ўзбекистон махсус хизматлари қидирувдаги шахслар учун 500 АҚШ долларидан 20 минг АҚШ долларигача нақд пул ваъда қилаётганларини тан олган.\nМаълумотларга кўра, ўзбек махсус хизматлари ўртасида “Қобил Парпиев Ўзбекистонга бостириб кириш учун Қирғизистонда одам тўплаяпти” қабилида ваҳима бор. Бундай ваҳима борлигини “Қабар”, “Интерфакс” каби ахборот агентликлари Ўш вилоят милициясидан олинган маълумотлар асосида Фарғона водийсида “исломий экстремистик кучлар”нинг бирлашаётганлари тўғрисида тарқатаётган хабарлар тасдиқлайди. Қирғиз милицияси ва махсус хизматлар “исломий экстремистик кучлар” деганда юқоридаги ваҳимага асосланган бўлишлари эҳтимол.\nЎш вилоят милициясидаги манбага кўра, Қирғизистон жанубида тез орада “диний экстремистларга қарши кураш” бошланиши ва барча ўзбекистонлик қочқинларнинг “элакдан ўтказилиши” кутилмоқда.\nХайрулло ва у каби бошқа қочқинларни эса, бошқа савол ўйлантирмоқда: милиция уларни Ўзбекистонга топширса ёки махсус хизматлар томонидан қўлга олинсалар нима бўлади? Шубҳасиз, қочқинлар Андижон воқеларида иштирок этганлари учун жазоланишлари муқаррар. Уларни бу жазодан на БМТ ҚибОК ва на бошқа халқаро ташкилотлар қутқара олади...


19 май 2021, Тошкент вақти: 07:21\n24 июль куни Тошкент шаҳар ҳокимлиги шаҳар марказидаги Grand Mir меҳмонхонаси олдида бир неча муқаддам ўрнатилган курантни демонтаж қила бошлади. Бундай қарорнинг олинишига курантнинг плагиат бўлиб чиққани сабаб бўлди. АҚШда 2001 йил 11 сентябрь ҳужумлари қурбонлари хотирасига ўрнатилган Time to remember ёдгорлигига жуда ўхшаш курантнинг Тошкент марказида пайдо бўлиши ижтимоий тармоқларда баҳсу-мунозараларни уйғотганди.\nFacebook тармоғи фойдаланувчилари ва айрим пойтахтлик фаоллар Тошкент ҳокимлигини монументни яратишда кўчирмачилик қилганликда айблаб чиқиши ортидан ҳокимлик 24 июль тушликдан кейин монументни демонтаж қилишга киришди.\nТошкентдаги кўчирма монумент жойидан олинмоқда.\nFacebook тармоғининг Виталий Колзунов исмли фойдаланувчиси ёзишича, Тошкентдаги монументни яратишда АҚШнинг Ню Жерси штати Сомервил шаҳарчасида 2001 йил 11 сентябр террор ҳужуми қурбонлари хотирасига ўрнатилган ёдгорликдан нусха олинганига шубҳа йўқ.\n- Ҳатто Time to remember ёзувини ҳам кўчиришибди азаматлар. Бу ерда нафақат дидсизлик, балки жиноят ҳақида гап кетяпти, - деб ёзди Колзунов.\nFacebook тармоғининг Галина Николаева исмли фойдаланувчиси эса ҳокимият кўчирма монумент учун солиқ тўлувчиларининг пулларини совурган бўлиши мумкинлиги ҳақда ёзади.\n- Кимлардир тендерда ютиб чиққан ва ҳокимият шу лойиҳани ишлаб чиққанларга пул тўлаган. Энди, агар монумент олиб ташланадиган бўлса, яна солиқ тўловчиларни пули сарфланади, - деб ёзди Галина Николаева.\nТошкентлик блоггер Мурат Серсенов Озодлик билан суҳбатда Тошкент шаҳар ҳокимлигидан "кўчирма монумент" қайси пулга, қандай тендер асосида ўрнатилгани ҳақида изоҳ беришни талаб қиллди:\n- Фожиа қурбонларига ўрнатилган ёдгорликнинг нусхаси Тошкентда қандай пайдо бўлгани ҳакида шунча гап-сўз бўляпти, лекин Тошкент шаҳар ҳокимияти сайтида шу пайтгача бунга оид бирон изоҳни кўрмадик. Бу ёдгорлик АҚШда террор ҳужуми қурбонларига ўрнатилган аслида, лекин ёдгорликнинг Тошкентдаги кўчирмасида бу ҳақда эслатма ҳам йўқ, - дейди Мурат Серсенов.\nТошкент шаҳар ҳокимлиги мулозимлари кўчирма монументнинг шаҳар марказида қандай пайдо бўлгани ҳақида Озодликка изоҳ беришни истамади.\nҲокимиятнинг исми сир қолишини истаган бошқа бир мулозими эса монументни олиб ташлаш ҳақида қарор олингани, демонтаж ишлари бошлаб юборилганини билдирди.\nКўчирмачилик жанжали марказида қолаётган фақат Тошкентдаги курант эмас.\nБундан олдин Ўзбекистон Туризмни ривожлантириш агентлиги Фарғонанинг сайёҳлик рамзи плагиат бўлиб чиққач, уни ўзгартиришга қарор қилганди.\nЎзбекистон Туризмни ривожлантириш агентлиги Фарғонанинг сайёҳлик рамзи плагиат бўлиб чиққач, уни ўзгартиришга қарор қилди.\nЎтган йилнинг ноябр ойида Россиянинг Brandson бренд агентлиги Ўзбекистон томонини Фарғона учун сайёҳлик рамзини яратишда Россиянинг "Чаруюшая Россия" миллий туристик бренди ғоясини ўғирлаганликда айблаб чиққанди.\nЎзбекистондаги етакчи партия саналган Ўзбекистон Либерал- Демократик партияси - ЎзЛиДеП учун тайёрланган видеоролик ҳам Туркиядаги етакчи партиянинг ролигига ўхшаш бўлиб чиққани учун унинг намойиши ҳам бекор қилинганди.\nШоу бизнесчиларнинг пайтавасига қурт тушди\nИжодий ўғирликда гумонланаётган Фарғона сайёҳлик рамзи муаллифи судга тортилади


Қатар ҳукумати: халқаро ҳамжамият билан терроризмга қарши курашдаги ҳамкорлик давом этади\n19:20 / 05.06.2017\nҚатар ҳукумати терроризмни қўллаб-қувватлаш борасидаги айбловларга жавобан маълум қилишича, жаҳон ҳамжамияти билан терроризмга қарши курашда ҳамкорлик қилишда давом этади. Бу ҳақда “Ал-Жазира” телеканали хабар қилган.\nДушанба куни Саудия Арабистони, Баҳрайн, БАА ва Миср Қатар билан дипломатик алоқалар узилганини маълум қилиб, Доҳани террорчилик ташкилотларини қўллаб-қувватлаш ва Яқин Шарқдаги вазиятни беқарорлаштиришда айблашди. Ливиянинг шарқий қисми ҳукумати, Яман ҳамда Мальдив ҳам Қатар билан муносабатлар тўхтатилганини маълум қилди.\n"Биз халқаро ҳамжамият билан терроризмга қарши курашда ҳамкорлик қилишда давом этишимизни яна бир карра тасдиқлаймиз", - дея Қатар вазирлар маҳкамаси баёнотидан истибос келтиради канал. Доҳа АҚШ бошчилигидаги халқаро коалициянинг шериги ҳисобланади.\nҲукуматнинг таъкидлашича, Форс кўрфази араб мамлакатлари ҳамкорлик Кенгаши принципларига содиқ бўлиб қолади ва ҳаво ҳамда денгиз ҳудудини импорт ва инсонлар ҳаракатланиши учун очиқ қолда сақлайди.\n"Биз одатий ҳаётни таъминлаш учун барча керакли чораларни кўрдик", - дея қайд этишган ҳукуматдагилар.\nМисрнинг Youm7 портали гувоҳларга асосан хабар беришича, Қатар аҳолиси қатор араб мамлакатлари билан муносабатлар узилганини эшитиб, маҳаллий дўконлардан озиқ-овқат маҳсулотлари ва ичимлик сувини ваҳимада сотиб ола бошлашган. “Ал-Жазира” телеканалининг хабар тарқатишича, Саудия Арабистони-Қатар чегараси яқинида катта юк машиналари тўплана бошлаган, улар Қатар ҳудудига кира олмаяпти.


Lack of access rights - File 'http:/xabar.uz/static/crop/2/6/920__95_2696737834.jpg'\nКам таъминланган оила деб қандай оилаларга айтилади ?\nСавол: Кимлар кам таъминланган оила хисобланади ?\nЖавоб: Кам таъминланган оилаларни «Ижтимоий ҳимоя ягона реестри» ахборот тизими орқали аниқлаш ҳамда уларга ижтимоий нафақа ва моддий ёрдам тайинлаш ва тўлаш тартиби тўғрисидаги низомга кўра, оиланинг ҳар бир аъзосига сентябрь ойидан 440 минг сўмдан кўп бўлмаган миқдорда тўғри келадиган бир ойлик ўртача жами даромадга эга бўлган оила кам таъминланган оила деб эътироф этилади.\n✏ Айтайлик Сиз оилада 3 кишисиз. Сиз, турмуш ўртоғингиз ва фарзандингиз. Сиз ишлайсиз ва ҳар ойда бир миллиондан ойлик оласиз (Алохида аҳамият беринг ойликни қўлга тегиши эмас ҳисоблангани олинади). Ана шу ойлигингиз оилангиздаги уч кишига бўлинганда 440 минг сўмдан ошмайдими демак, сиз кам таъминланган оиласиз.\n“Sog’lom tanda sog’ aql” shiori ostida o`quvchilar o`rtasida 100 metrga yugurish musobaqasi bo`lib o`tdi\n16 oktabr kuni O’zbekiston Respublikasi Prezidentining Yoshlar ma’naviyatini yuksaltirish va ularning bo’sh vaqtini mazmunli tashkil etish bo’yicha 5 ta muhim tashabbusning “Yoshlarni jismoniy chiniqtirish, ularning sport sohasida qobiliyatini namoyon qilishlari uchun zarur sharoitlar yaratishga yo’naltirilgan” 2-tashabbusining ijrosi hamda O’zbekiston Respublikasi Prezidentining 2020 yil 30 oktyabrdagi “Sog’lom turmush tarzini keng tadbiq etish va ommaviy sportni yanada rivojlantirish chora-tadbirlari” to’g’risidagi PF-6099- son farmoni ijrosi yuzasidan Chust tuman 2-son kasb-hunar maktabi o’quvchilari ishtirokida “Sog’lom tanda sog’ aql” shiori ostida o`quvchilar o`rtasida 100 metrga yugurish musobaqasi bo`lib o`tdi.\nНаманган шаҳрида сайлов марафони ўтказилади!\nЎзбекистон Республикаси адлия вазирлиги ташаббуси билан Наманган вилоят ҳокимлиги ва вилоят адлия бошқармаси томонидан “МЕН САЙЛОВДА ҚАТНАШАМАН” шиори остида марафон ташкил этилади.\nМарафон 2021 йил 16 октябрь куни соат 16:00 да "Уч паҳлавон" ҳайкалидан "Динамо" спорт мажмуасигача давом этади.\nМарафон доирасида картинг, мотоблог, велоспортчиларнинг юриши ташкил этилиб, давлат идоралари ва ташкилотлари ходимлари ва волонтёрлар иштирок этади.\n⏰ Соат 17-00да "Афсоналар водийси" тематик паркида гала-концерт ўтказилиши режалаштирилган.\nБарчани марофонда ва гала-концертда фаол иштирок этишга чорлаб қоламиз!!!\n«Сайлов-2021» жараёнларини ёритиш учун янги «Халқаро медиа-холл» ташкил этилди\nЎзбекистон Электрон оммавий ахборот воситалари миллий ассоциацияси ташаббуси билан «Ёшлар ижод саройи»да «Сайлов-2021» жараёнларини ёритиш учун янги «Халқаро медиа-холл»нинг очилиш маросими бўлиб ўтди.\nМедиа-холда маҳаллий ва халқаро оммавий ахборот воситалари учун турли брифинглар, матбуот анжуманлари ўтказиш, сиёсий партиялар, давлат ва жамоат ташкилотлари, халқаро кузатувчилар билан учрашувлар ташкил қилиш, интервьюлар олиш, турли кўрсатувлар, медиамаҳсулотлар суратга олиш учун барча шароитлар яратилган.\nТашкилотчиларга кўра, янги медиа марказда 40 дан ортиқ тадбирлар ўтказилиши кўзда тутилган.\nТадбирда Олий Мажлис Қонунчилик палатаси депутатлари ва сенаторлар, вазирлик ва идоралар, сиёсий партиялар, дипломатик корпус, халқаро кузатувчилар маҳаллий ва хорижий оммавий ахборот воситалари вакиллари, блогерлар, фаол ёшлар иштирок этди.\n«Халқаро медиа-хол» 2021 йилнинг 26 октябрига қадар ўз фаолиятини давом эттиради.\nХодим бошқа жойдаги ишга кўчиб борганда қуйидагилар тўланиши лозим:\n🔸 кўчиш ва мол-мулкни кўчириб бориш билан боғлиқ харажатлар;\n🔸 янги жойда ўрнашиб олиш билан боғлиқ харажатлар;\n🔸 ходим томонидан иш берувчи билан келишиб қилинган бошқа харажатлар.


Ўзбеклар тоталитаризм занжирларидан қутулмоғи учун мамлакат ичкарисида фаол мухолифат лозим, деган Ҳақназаров “Оркестрни бир одам бошқаради¸ давлатни эса биргина одам бошқара олмайди” деган фикрни билдирди.\nТошкент Давлат Консерваториясида Ўзбекистон халқ артисти Зоҳид Ҳақназаровнинг “Дирижëрлик маҳорати” деб номланган янги китоби тақдимоти бўлди.\nЎзбеклардан етишиб чиққан илк дирижëрлардан бири бўлган Зоҳид Ҳақназаров ижоди мамлакат классик мусиқа дунëси билан чамбарчас боғлиқ.\nЗоҳид Ҳақназаров 1937 йил Тошкентда туғилган.1978 йилда Ўзбекистон халқ артисти¸ 1982 йилда эса профессор унвонини олган. 1984 йилгача Тошкент Давлат консерваториясига раҳбарлик қилган.1969 йили КПССга аъзо бўлган. 1988 йилда Ўзбекистон Бирлик халқ ҳаракатига аъзо бўлиб киради.\nЗоҳид ака Ҳақназаров билан китоб тақдимоти куни суҳбатлашдик.\nЎзбеклар тоталитаризм занжирларидан қутулмоғи учун мамлакат ичкарисида фаол мухолифат лозим ¸деган Ҳақназаров “Оркестрни бир одам бошқаради¸ давлатни эса биргина одам бошқара олмайди” деган фикрни билдирди.\nҲақназаров билан суҳбатни мана бу ерда тинглаш мумкин.


Камчаткадаги Карим вулқони уйғонди\n29 ноябр 2021, Тошкент вақти: 19:01\nРоссиянинг Камчатка минтақасидаги Карим вулқони 8 ноябрь куни уйғонди. Вулқон отилишининг баландлиги денгиз сатҳидан 4,5 километр юқори бўлди.\nРоссия Вулқоншунослик ва сейсмология институтининг билдиришича, вулқон сочган кулдан пайдо бўлган булутлар 248 чақирим масофани қоплади.\nБу сафар вулқондан авиация учун хафли бўлган қизил рангдаги чўғ аралаш кул отилган.\nБаландлиги 1,5 километр бўлган тоғда жойлашган Карим Камчаткадаги фаол вулқонлардан биридир.


Fergana.uz - ВИЛОЯТ ҲОКИМИ ТАШРИФИДАН СЎНГ УЧКЎПРИКДА ЯНА БИР МУАММО ЎЗ ЕЧИМИНИ ТОПДИ amCharts examples\nВИЛОЯТ ҲОКИМИ ТАШРИФИДАН СЎНГ УЧКЎПРИКДА ЯНА БИР МУАММО ЎЗ ЕЧИМИНИ ТОПДИ\n2022-01-23 16:38:31 150\nВилоят ҳокими Хайрулло Бозоров Учкўприк туманида бўлиб, Учкўприк МФЙда янги иш бошлаган ҳоким ёрдамчиси Дилшод Далиев томонидан ҳудуднинг Шодлик мавзесида маҳалла аҳлини бир неча йилдан буён қийнаб келаётган муаммо бўйича қилган мурожаати юзасидан ўрганиш олиб борди.\nМаълум бўлишича, ушбу ҳудудда 2 қаватли 32 та хонадонда яшовчи фуқаролар турар-жойларнинг подвал қисмида сув тўпланиб қолаётганлигидан азият чекмоқда.\nБунга ушбу биноларнинг ён қисмидан оқиб ўтаётган анҳорнинг бир неча йиллардан буён тозаланмаганлиги сабаб бўлмоқда. Махсус техникалар анҳорнинг 1 км жойни ковлаб, тозалашлари учун унинг атрофига ноқонуний уйлар қуриб олинганлиги тўсқинлик қиляпти.\nВилоят ҳокими эътиборсизлиги учун маҳалла раисига танбеҳ берди. Анҳор ён қисмидаги ноқонуний қурилган уйларни бузиш, хонадон эгалари розилиги билан дарахтларни кесиш ва анҳорни ковлаб захни кетказиш бўйича соҳа масъулларига топшириқ берди. Бундан ташқари, эскириб қолган 2 қаватли уйлар ўрнида 5-7 қаватли кўп қаватли уйлар қуриш кераклиги, хонадон эгаларини рози қилган ҳолда тез фурсатда қурилиш ишларини бошлаш кераклиги бўйича кўрсатмалар берди.\nШу ерда қурувчи Нуриддин Тожиев ушбу ҳудуд учун ишлаб чиққан қурилиш лойиҳаси борлиги, агар рухсат берилса қурилиш ишларини бошлашга тайёрлигини маълум қилди. Ушбу ташаббусни қўлаб-қувватлаган вилоят раҳбари, аҳоли билан ҳамжиҳатликда иш ташкил этиладиган бўлса, ҳокимият томонидан ёрдам кўрсатилишини айтиб ўтди.


Ўзбекистонда расман 741,4 минг одам ишсиз\n09 декабр 2019, Тошкент вақти: 23:57\nЎзбекистон аҳолисининг 14 миллиондан кўпроғи меҳнат қилиш ёшида.\nЎзбекистонда иқтисодий фаол 14 миллион 162 минг одамдан 741 минг 400 нафари шисиздир. Бу эса меҳнатга лаёқатли одамлар сонининг 5,2 фоизини ташкил қилади. Бу ҳақда Ўзбекистон Давлат статистика қўмитаси ҳисоботида маълум қилинди.\nРасмий статистиканинг билдиришича, мамлакат аҳолисининг умумий сони 2017 йил июнь ойидаги ҳолатга кўра,32 миллион 345 минг кишини ташкил қилади. Иқтисодий фаол аҳоли уларнинг 43,9 фоизини ташкил қилади.\nBқтисодий фаол 14 миллион 162 минг одамдан 13 миллион 421 мингги иш билан таъминланган. Бу эса ўтган йилнинг шу даврига солиштирганда 1,7 фоизга кўпдир.\nМеҳнатга лаёқатли аҳолининг 82,1 фоизи нодавлат секторида ишлайди. Уларнинг 27 фоизи қишлоқ, ўрмон ва балиқ хўжаликларида, 13,6 фоизи ишлаб чиқаришда, 10,6 фоизи савдода, 9,2 фоизи қурилишда ва 8,3 фоизи таълим соҳасида меҳнат қилади.